title: Rolf Wiik

text: Wiik edusti Suomea kolmien olympialaisten kalpamiekkailussa. Helsingissä 1952 ja Roomassa 1960 hän karsiutui alkuerissä niin henkilökohtaisessa kilpailussa kuin joukkuekilpailussakin. Melbournessa 1956 hän osallistui vain henkilökohtaiseen kilpailuun, jossa hän sijoittui kahdeksanneksi. Se on yhä suomalaismiekkailijoiden kaikkien aikojen paras sijoitus olympialaisissa.


title: Rolf Wiik

text: Maailmanmestaruuskilpailuihin Wiik osallistui kuudesti vuosina 1951–1963. Pohjoismaiden mestaruuden hän voitti kalvalla vuonna 1951.


title: Rolf Wiik

text: Kotimaassaan "Rolle" Wiik edusti Miekka-Miehiä. Hän voitti henkilökohtaisen Suomen mestaruuden kalvalla vuosina 1954, 1956, 1959 ja 1960 sekä säilällä 1956. Joukkuemestaruuksia hän voitti kalvan ja säilän lisäksi myös floretilla. Hän oli toinen suomalainen miekkailun suurmestari. Aktiiviuransa jälkeen hän toimi Suomen Miekkailuliiton valmentajana ja hallituksen jäsenenä.


title: AAW Racing Team

text: AAW Racing Team oli yksityinen suomalainen kilpa-autotalli, jolla Leo Kinnunen osallistui kuuteen kisaviikonloppuun Formula 1 -kaudella 1974. Ennen osallistumistaan F1-sarjaan talli kilpaili urheiluauto- ja Formula 3 -sarjoissa. Talli sai rahoitusta muun muassa Saloralta ja Colt-tupakkamerkiltä. Kirjaimet AAW tulevat Antti Aarnio-Wihurin nimikirjaimista.


title: AAW Racing Team

text: AAW Racing Team käytti Surtees-tallin TS16-autoa, minkä takia kilpailujen virallisissa tuloksissa lukee Kinnusen tallin kohdalla Surtees. Auto oli Surtees-tallin vanha testiauto, joka ei ollut enää erityisen hyvässä kunnossa ja johon Surteesilta palkattu kanadalainen mekaanikko oli asentanut vaihdelaatikon väärin. Esimerkiksi runko oli kärsinyt vaurioita, minkä lisäksi ylipainoiseen ja alitehoiseen autoon ei enää saatu parhaita mahdollisia renkaita. Tallin testiajot ajettiin Keimolassa.


title: AAW Racing Team

text: Kinnunen ei selvittänyt autollaan osakilpailuviikonlopun karsintoja kertaakaan, mutta ajoi silti yhdessä osakilpailussa, Ruotsin GP:ssä. Hänet päästettiin karsinnasta kisaan ulkopuolisena PR-syiden vuoksi. Kilpailun hän joutui keskeyttämään moottorivikaan, koska mekaanikkojen alustavien ennusteiden mukaan ristijohdottamalla sytytystulpat moottori kestäisi parhaimmillaan kahdeksan kierrosta. Auto on tällä hetkellä nähtävissä Turun Sanomien auto- ja viestintämuseossa.


title: Daniel Bell

text: Daniel Bell (10. toukokuuta 1919 New York – 25. tammikuuta 2011 Cambridge, Massachusetts) oli yhdysvaltalainen sosiologi.


title: Daniel Bell

text: Bell syntyi Manhattanilla Lower East Sidessa. Hänen vanhempansa olivat siirtolaisia Itä-Euroopasta ja perheen sukunimi oli alkujaan Bolotsky. Perheen isä kuoli Danielin ollessa 8-vuotias ja hänen ollessaan 13-vuotias sukunimeksi vaihdettiin Bell.


title: Daniel Bell

text: Bell valmistui City College of New Yorkista vuonna 1939. Hän opetti Chicagon yliopistossa 1940-luvulla ja toimi sosiologian professorina Columbian yliopistossa 1959–1969, minkä jälkeen hän siirtyi Harvardin yliopistoon. Bell tutki muun muassa sosialismin epäonnistumisia Yhdysvalloissa, modernin kulttuurin hiipumista ja kapitalismin siirtymää teollisuusyhteiskunnasta kulutusyhteiskunnaksi. Hänet tunnetaan kansainvälisesti muun muassa kirjoista "The End of Ideology" (1960), "The Coming of Post-Industrial Society" (1973) ja "Cultural Contradictions of Capitalism" (1978).


title: Daniel Bell

text: Bellin poika David Bell on historioitsija, joka on työskennellyt muun muassa Johns Hopkinsin yliopiston ja Princetonin yliopiston professorina.


title: Daniel Bell

text: Tammikuussa 2011 Bell kuoli 91-vuotiaana kotonaan Cambridgessa, Massachusettsissa lyhyen sairauden jälkeen.


title: Jason Smith (jääkiekkoilija, 1973)

text: Jason Matthew Smith (s. 2. marraskuuta 1973 Calgary, Alberta) on kanadalainen entinen ammattilaisjääkiekkoilija. Hän pelasi uransa aikana puolustajana National Hockey Leaguessa yli tuhat ottelua ja oli Edmonton Oilersin pitkäaikaisin kapteeni.


title: Jason Smith (jääkiekkoilija, 1973)

text: Smith aloitti uransa WHL-liigassa Regina Patsissa. Toisen Pats-kauden jälkeen New Jersey Devils osoitti mielenkiintonsa nuoreen puolustajaan varaamalla hänet numerolla 18 vuonna 1992. Smith pelasi vielä yhden kauden WHL:ssä, ennen kuin teki sopimuksen New Jerseyn kanssa. Viimeisellä kaudellaan Smith voitti liigan parhaan puolustajan palkinnon Bill Hunter Trophyn.


title: Jason Smith (jääkiekkoilija, 1973)

text: Smith aloitti ammattilaisuransa , vaikkakin osan kautta hän pelasi New Jerseyn farmijoukkueessa Albany River Ratsissa. Seuraavaa kautta varjosti polvivamma, mutta siitä toivuttuaan hän pelasi River Ratsin kapteenina ja johdatti joukkueen AHL-liigan mestaruuteen.


title: Jason Smith (jääkiekkoilija, 1973)

text: Kesken kauden New Jersey myi Smithin Toronto Maple Leafsille. Smithin lisäksi Torontoon myytiin Alyn McCauley ja Steve Sullivan. New Jersey sai vaihdossa Dave Ellettin, Doug Gilmourin ja varausvuoron. Smith pelasi Torontossa vain yhden täyden kauden, sillä seuraavalla kaudella 1998–1999 hänet myytiin Edmonton Oilersiin. Edmontonissa Smithistä tuli joukkueen pitkäaikaisin kapteeni (2000–2007).


title: Jason Smith (jääkiekkoilija, 1973)

text: Kesällä 2007 Edmonton vaihtoi Smithin ja Joffrey Lupulin Philadelphia Flyersin Joni Pitkäseen, Geoff Sandersoniin ja tulevan varaustilaisuuden kolmannen kierroksen vuoroon. Seuraavaksi kaudeksi Philadelphia nimesi Smithin kapteenikseen.


title: Jason Smith (jääkiekkoilija, 1973)

text: Smith teki kahden vuoden sopimuksen Ottawa Senatorsin kanssa heinäkuun 8. 2008. Sopimuksen arvo oli 2,6 miljoonaa Yhdysvaltain dollaria kautta kohti. Hän kuitenkin lopetti uransa kauden jälkeen. Urallaan hän pelasi 1008 ottelua NHL:ssä, joissa teki 41 maalia ja 128 syöttöä.


title: Jason Smith (jääkiekkoilija, 1973)

text: Smith on naimisissa ja hänellä on kaksi tytärtä. Elokuussa 2010 häntä vastaan nostettiin syyte perheväkivallasta.


title: Länsi-Yhdysvaltain Grand Prix 1982

text: Länsi-Yhdysvaltain Grand Prix 1982 oli Formula 1 -sarjan osakilpailu, joka ajettiin 4. huhtikuuta 1982 Long Beachin katuradalla Yhdysvalloissa. Kilpailun voitti McLarenilla ajanut Niki Lauda, jolle voitto oli kauden ensimmäinen.


title: Mommie Dearest

text: Mommie Dearest on yhdysvaltalaisen Christina Crawfordin kirjoittama muistelma- ja paljastusteos, joka kertoo hänen elämästään adoptioäitinsä, näyttelijä Joan Crawfordin kanssa. Teos julkaistiin ensimmäistä kertaa vuonna 1978, ja se herätti aikanaan valtavan kohun. "Mommie Dearestin" pohjalta on tehty elokuva "Äiti kulta", joka sai ensi-iltansa vuonna 1981.


title: Mommie Dearest

text: "Mommie Dearest" kertoo Christina Crawfordin lapsuudesta ja elämästä äitinsä Joan Crawfordin kanssa. Teoksessa Crawford väittää äitinsä olleen sadistinen ja väkivaltainen alkoholisti, joka pahoinpiteli lapsiaan. Kaiken kaikkiaan kirja kuvaa Joan Crawfordin epätasapainoisena naisena, jolle ura näyttelijänä merkitsi enemmän kuin omat lapset. Teoksessa Crawford esittääkin, että hänen äitinsä adoptoi lapsia ainoastaan julkisuustempauksena uraansa edistääkseen. Crawfordin adoptioveli Christopher tuki kirjan väitteitä, kun taas hänen adoptiosisarensa Cynthia ja Cathy kiistivät ne.


title: Mommie Dearest

text: "Mommie Dearest" oli yksi ensimmäisistä julkisuuden henkilöistä kirjoitetuista paljastuskirjoista. Sen kiistanalainen sisältö ja sen esittämät väitteet kuuluisasta elokuvatähdestä herättivät aikanaan valtavan kohun ja laajaa keskustelua puoleen ja toiseen erityisesti Crawfordista esitettyjen väitteiden todenmukaisuudesta. Monet Joan Crawfordin tunteneet nousivat kirjan julkaisun jälkeen puolustamaan häntä. Muun muassa Crawfordin pitkäaikainen ystävä Myrna Loy ja ensimmäinen aviomies Douglas Fairbanks Jr. kiistivät molemmat teoksen väitteet, vaikkakin myönsivät Crawfordin olleen kunnianhimoinen ja kärsineen alkoholismista. Toiset Crawfordin ystävät ja kollegat taas myönsivät osan väitteistä pitävän paikkansa. Muun muassa näyttelijä Betty Hutton vahvisti nähneensä Crawfordin pahoinpitelemässä lapsiaan, ja näyttelijä Eve Arden kyseenalaisti Crawfordin kyvyn toimia äitinä. Osittain saamansa julkisuuden ansiosta kirjasta tuli suuri myyntimenestys ja bestseller.


title: Hi-hat

text: Hi-hat on rumpusetin osa. Hi-hat koostuu kahdesta päällekkäisestä symbaalista, joista toinen on käännetty ylösalaisin. Näitä symbaaleja voidaan soittaa joko pedaalilla polkien tai kapulalla lyöden. Kahdesta hi-hat symbaalista alempi on yleensä paksumpi, jolloin saadaan aikaan kirkkaampi sekä selkeämpi ”klik”-tyyppinen efekti poljettaessa symbaaleja yhteen. Yleisimmät hi-hatit ovat 14-tuumaisia, mutta saatavilla on useita eri kokoja. Hi-hat on bassorummun, virvelin sekä ride-symbaalin ohella rumpusetin tärkeimpiä osia tempon ylläpitämiseen.


title: Richard Todd

text: Richard Andrew Palethorpe Todd (11. kesäkuuta 1919 – 3. joulukuuta 2009) oli brittiläinen näyttelijä.


title: Richard Todd

text: Todd syntyi Dublinissa Irlannissa. Hän aloitti uransa teatterissa ja taisteli toisessa maailmansodassa. Hän on tehnyt pitkän työrupeaman valkokankaalla ja esiintynyt muun muassa "Kaksissa jäähyväisissä" (1956).


title: Richard Todd

text: Todd oli ehdolla Oscar-palkinnon saajaksi vuonna 1950, jolloin hän myös voitti Golden Globen. Hän kuului Berliinin elokuvajuhlien tuomaristoon vuonna 1963.


title: Richard Todd

text: Todd oli kahdesti naimisissa. Hänen suvussaan on esiintynyt itsemurhaa, ja se oli kohtalona sekä näyttelijän äidillä että kahdella tämän neljästä lapsesta. Richard Todd on nimetty Disney-legendaksi.


title: LazyTown – The New Album

text: LazyTown – The New Album on soundtrackalbumi, joka sisältää kappaleita yhdysvaltalais-islantilaisesta lastenohjelmasta Lazy Townista. Se julkaistiin Yhdistyneessä kuningaskunnassa 15. lokakuuta 2007.


title: Sandra Cisneros

text: Sandra Cisneros (s. 20. joulukuuta 1954) on yhdysvaltalainen kirjailija, joka tunnetaan romaaneista "The House on Mango Street" (1984) ja "Caramelo" (2002). Hänen kirjoitustyyliinsä ovat vaikuttaneet voimakkaasti hänen meksikolaiset sukujuurensa. Hänet on palkittu Pulitzerilla.


title: Roberto Guerrero

text: Roberto José Guerrero Isaza (s. 16. marraskuuta 1958 Medellín, Kolumbia) on entinen kolumbialainen autourheilija. Hän osallistui Formula 1 -urallaan 29 osakilpailuun, mutta ei saavuttanut ainuttakaan MM-pistettä.Guerrero oli parhaimmillaan kahdeksas Saksan GP:ssä 1982.


title: Roberto Guerrero

text: Guerrero kilpaili F1:sissä kausina – Ensign ja Theodore-tallien kalustoilla. F1-kausien jälkeen hän lähti kilpailemaan Pohjois-Amerikkaan.


title: Johann Jakob von Tschudi

text: Johann Jakob von Tschudi (25. heinäkuuta 1818 Glarus – 8. lokakuuta 1889 Lichtenegg Itävalta) oli sveitsiläinen luonnontieteilijä ja tutkimusmatkailija.


title: Johann Jakob von Tschudi

text: Johannin vanhemmat olivat kauppias Hans Jakob Tschudi (29. syyskuuta 1781 – 25. elokuuta 1825) ja Anna Maria Zwicky (2. marraskuuta 1789 – 1849).


title: Johann Jakob von Tschudi

text: Tschudi opiskeli luonnontieteitä ja lääketiedettä Neuchâtelin, Leidenin ja Pariisin yliopistoissa. 1838 hän matkusti Peruun, missä hän vietti 5 vuotta tutkien ja keräten Andien kasvistoa. 1857–1859 hän matkusteli Brasiliassa ja muissakin Etelä-Amerikan maissa. 1860 hänet asetettiin Sveitsin Brasilian suurlähettilääksi ja hän oli tässä virassa vuoteen 1868, minkä jälkeen hän taas tutki Brasiliaa ja keräsi kasveja Neuchâtelin, Glaruksen ja Freiburgin museoille.


title: Johann Jakob von Tschudi

text: Tschudi oli myös kielitieteilijä ja tutki ketšuaa.


title: Johann Jakob von Tschudi

text: Tschudi kuvaili ja nimesi myös lintuja, muun muassa nokipäätinamin ("Crypturellus atrocapillus"). Hänen kunniakseen on nimetty suomukotinga ("Ampelioides tschudii").


title: Johann Jakob von Tschudi

text: 31. toukokuuta 1849 hänet vihittiin Wilhelmine Karolina Ottilia Schnorrin kanssa (6. joulukuuta 1820 – 22. elokuuta 1897).


title: Mercedes-Benz Actros

text: Mercedes-Benz Actros on Mercedes-Benzin valmistama kuorma-automalli. Actros on Mercedes-Benzin kuorma-automalliston suurin. Moottoriksi on mahdollista valita 11,95-litrainen V6, jonka tehovaihtoehdot ovat: 235 kW, 265 kW, 300 kW, 320 kW, 335 kW tai 350 kW. Toinen moottori on 15,93-litrainen V8, ja sen tehovaihtoehdot ovat: 375 kW ja 405 kW. 440 kW on 15,95 litraisessa V8:ssa. Vakiovarusteena vaihteistona on portainen automaattinen PowerShift. Actroksen moottorit saavuttaa Euro 5 -päästömääräykset SCR-tekniikan avulla. Ohjaamoja on tarjolla yhdeksän: Megaspace, Megaspace Single Cab, Eurocab, Eurocab Single Cab, Suurohjaamo, Autonkuljetusohjaamo, Keskipitkäohjaamo, Matalakattoinen keskipitkäohjaamo, Lyhyt ohjaamo.


title: Henry Boardman Conover

text: Henry Boardman Conover (18. tammikuuta 1892 Chicago – 5. toukokuuta 1950 Chicago) oli yhdysvaltalainen sotilas ja amatöörilintutieteilijä.


title: Henry Boardman Conover

text: Hänen vanhempansa olivat pääjohtaja Charles Hopkins Conover (s. 12. heinäkuuta 1847) ja Della Louise Boardman Conover (s. 31. lokakuuta 1859). Hänellä oli kolme vanhempaa siskoa, Elinor Conover Owen, Della Boardman Talbot ja Margaret Boardman Conover.


title: Henry Boardman Conover

text: Conover opiskeli Sheffield Scientific Schoolissa Yalessa. Hän oli kiinnostunut luonnosta pienestä pitäen ja keräsi lintuja. Hän oli innokas urheilumies koko ikänsä. 1920 hän matkusti Venezuelaan Wilfred Hudson Osgoodin kanssa. He keräsivät näytteitä Chicagon kenttämuseolle ("Field Museum of Natural History in Chicago"). He palasivat Etelä-Amerikkaan 1922 ja vierailivat Chilessä ja Argentiinassa. 1926 Conover matkusti Itä-Afrikkaan.


title: Henry Boardman Conover

text: Conover lahjoitti lähinnä riistalinnuista koostuneen 18 000 näytteen kokoelmansa Chicagon museolle. Hän auttoi suuresti Carl Edward Hellmayria "The Catalogue of Birds of the Americas" -teoksen kirjoittamisessa. Hän oli museon tutkimusapulainen vuodesta 1924 ja 1941 hänet valittiin museon johtokuntaan.


title: Henry Boardman Conover

text: Conover nimesi ja kuvaili joitakin lintulajeja ja alalajeja, muun muassa mustatinamin ("Tinamus osgoodi"). Hänen kunniakseen on nimetty kolumbianjuoksukyyhky ("Leptotila conoveri").


title: Chathaminmerimetso

text: Chathaminmerimetso ("Phalacrocorax onslowi") on merimetsoihin kuuluva lintu. Chathaminmerimetso on äärimmäisen uhanalainen lintu, sitä on jäljellä vain 270 paria, ja nekin elävät pienellä alueella Populaatio on pienentynyt pääosin maanviljelyn ja villien eläinten takia.


title: Chathaminmerimetso

text: Chathaminmerimetso on mustavalkoinen 63 cm pitkä merimetso, jolla on metallinkiiltoisen musta pää, niskan takaosa, selkämys ja pyrstön päällys. Linnun alapuoli on valkoinen, ja sen jalat ovat vaaleanpunaiset. Linnun nokan ympärys on oranssinvärinen.


title: Chathaminmerimetso

text: Lajia tavataan ainoastaan Chathamsaarilla, Uudessa-Seelannissa. Ja sieltäkin se on häviämässä, sillä vuonna 1997 löydettiin 842 paria, 16 vuotta myöhemmin 2003–2004 chathaminmerimetsoja oli jäljellä vain 271 paria. Chathaminmerimetsot viihtyvät usein avoimilla merialueilla ja kivikkoisilla rannoilla.


title: Chathaminmerimetso

text: Chathaminmerimetso pesii suurissa kolonioissa, yleensä korkealla, paljaiden kivien päällä saaren korkeimmissa kohdissa tai jyrkänteiden reunalla. Chathaminmerimetso syö pääosin kalaa.


title: Brasilianmaakyyhky

text: Brasilianmaakyyhky ("Claravis geoffroyi") on äärimmäisen uhanalainen kyyhkylaji.


title: Brasilianmaakyyhky

text: Brasilianmaakyyhkyä on tavattu Brasiliassa Serra do Marin alueella sekä Iguazún kansallispuistossa Argentiinan puolella.


title: Brasilianmaakyyhky

text: Brasilianmaakyyhky on 19–23 senttimetriä pitkä. Koiras on selkäpuolelta grafiitinharmaa, alapuolelta vaaleampi. Naama ja vatsa ovat lähes valkeat. Siivissä on kaksi tai kolme tummanviolettia raitaa. Jalat ovat tummanpunaiset, nokka melkein musta. Naaras on ruskeampi, ja sen vatsa ja kurkku ovat vaaleammat.


title: Delbert L. Latta

text: Delbert Leroy ”Del” Latta (5. maaliskuuta 1920 Weston, Ohio – 12. toukokuuta 2016) oli yhdysvaltalainen republikaanisen puolueen poliitikko. Hän istui Yhdysvaltain edustajainhuoneen jäsenenä Ohion viidennestä vaalipiiristä vuosina 1959–1989.


title: Delbert L. Latta

text: Latta syntyi Ohiossa. Hän valmistui vuonna 1938 McComb High Schoolista, opiskeli vuoteen 1940 Findley Collegessa ja valmistui myöhemmin Ohio Northern Universitysta. Hän aloitti palveluksensa Yhdysvaltain armeijassa vuonna 1938 ja oli siviiliammatiltaan juristi.


title: Delbert L. Latta

text: Ennen paikan saamista liittovaltion kongressista Latta istui vuosina 1953–1958 Ohion senaatissa. Hän ei ollut uudelleen ehdolla vuonna 1988, ja hänen edustajapaikkansa otti Paul Gillmor. Delbert L. Lattan poika Bob korvasi Gillmorin tämän kuoltua vuonna 2007.


title: Hopeakyyhky

text: Hopeakyyhky ("Columba argentina") on äärimmäisen uhanalainen kyyhky. Se elää mangrovemetsissä Indonesian ja Malesian saaristossa. Linnusta ei ole tehty vahvistettuja havaintoja yli 70 vuoteen, mutta Sumatralta on useita mahdollisia havaintoja 1980-luvulta. Lajin harvinaistumiseen ja mahdolliseen häviämiseen ovat vaikuttaneet laajamittaiset metsien hakkuut sekä tulokaslajit.


title: Hopeakyyhky

text: Hopeakyyhky on 34–38 senttimetriä pitkä, hopeanharmaa kyyhky, jonka pyrstö ja siivenkärjet ovat mustat.


title: Bob Latta

text: Robert E. ”Bob” Latta (s. 18. huhtikuuta 1956) on yhdysvaltalainen republikaanisen puolueen poliitikko.


title: Bob Latta

text: Latta syntyi Ohiossa. Hän valmistui vuonna 1978 Bowling Green State -yliopistosta ja vuonna 1981 Juris Doctorin arvolla Toledon yliopistosta. Hänen isänsä Delbert L. Latta istui Yhdysvaltain edustajainhuoneessa vuosina 1959–1989.


title: Bob Latta

text: Nuorempi Latta on nykyinen liittovaltion kongressin jäsen. Hän otti paikkansa edustajainhuoneessa 11. joulukuuta 2007 isänsä seuraajan Paul Gillmorin kuoltua ja edustaa Ohion viidettä vaalipiiriä. Latta oli jo istunut vuosina 1997–2000 osavaltion senaatissa ja vuodesta 2001 edustajainhuoneessa.


title: Bob Latta

text: Lattalla on puolisonsa Marcian kanssa kaksi lasta.


title: Ohjelmistoliiketoiminta

text: Ohjelmistoliiketoiminta on tietojenkäsittelytieteen tutkimusala, jossa tutkimuskohteena ovat ohjelmistot liiketaloudellisesta näkökulmasta, eli ohjelmistomarkkinat, -yritykset, -tuotteet ja -palvelut. Ohjelmistoliiketoimintaa harjoittavat myös monet muut kuin varsinaiset yritykset ohjelmistotoimialalla.


title: Ohjelmistoliiketoiminta

text: Sekä tutkimus- että opetuskohteena ohjelmistoliiketoiminta on vielä hyvin nuori, ensimmäinen alan suomenkielinen oppikirja julkaistiin vasta vuonna 2003. Ohjelmistoliiketoiminnasta väitelleitä tutkijoita on Suomessa kymmenkunta vuonna 2007. Ensimmäinen ohjelmistoliiketoiminnan virkaan nimitetty professori aloitti Oulun yliopistossa vuonna 2000.


title: Ohjelmistoliiketoiminta

text: Ohjelmistoliiketoiminta on yleensä jaettu yrityksen tarjooman mukaisesti perustyyppeihin:


title: Ohjelmistoliiketoiminta

text: Viime aikoina tutkijat ovat kuitenkin esittäneet myös ohjelmistoliiketoiminnan jäsentämistä liiketoimintaverkoston arvoa tuottavan toiminnan mukaisesti. Sekä sovellus- että infrastruktuuritarjoomat jaettaisiin kehitys-, integrointi- ja operointitoimintaan.


title: Ohjelmistoliiketoiminta

text: Ohjelmistoliiketoimintamalleja on tutkittu melko paljon, mukaan lukien avoimeen lähdekoodiin ja sovellusvuokraukseen perustuva liiketoiminta. Myös ulkoistamisen tai ohjelmistoalihankinnan tutkimukset ovat lisääntyneet, sekä laadulliset että määrälliset.


title: Toržok

text: Toržok () on keskikokoinen kaupunki ja kaupunkipiirikunta Venäjän Tverin alueella. Kaupunki on myös ympäröivän Toržokin piirin hallinnollinen keskus. Kaupungissa asui vuoden 2010 väestönlaskennan mukaan 47 702 henkeä.


title: Toržok

text: Kaupunki sijaitsee Volgan sivuhaaran, Tvertsa-joen rannalla 61 kilometriä Tveristä ja 263 kilometriä Moskovasta. Moskovan ja Pietarin välinen valtatie M 10 kulkee kaupungin läpi. Toržokin rautatieasema on risteysasema. Sen eteläpuolelta Dubrovkan kylän kohdalta haarautuvat radat Rževiin ja edelleen Vjazmaan sekä länteen Ostaškoviin, jossa rata liittyy Bologoje–Nevelin rautatiehen.


title: Toržok

text: Toržok mainitaan ensimmäisen kerran vuodelta 1139 peräisin olevissa kronikoissa. Paikkakunta kehittyi kaupalliseksi keskukseksi. Taloudellisen kehityksen mahdollisti sijainti maa- ja vesireittien risteyskohdassa. Kaupungin ympärille rakennettiin muurit 1200-luvulle mennessä. Vuonna 1238 Kultaisen ordan mongolien ja tataarien joukot piirittivät kaupunkia kolmen viikon ajan. Seuraavien vuosisatojen aikana Toržok tuhottiin useita kertoja sisällissodissa. Erityisen paljon kaupunki kärsi vuonna 1372 Tverin ruhtinaan Mihail II:n sotaretkestä. Vuodesta 1478 lähtien Toržok, kuten koko Novgorodin tasavallan alue tuli Moskovan ruhtinaskunnan alaisuuteen. Kaupunginoikeudet Toržok sai vuonna 1775.


title: Toržok

text: Toržokin rautatieasema oli alun perin väliasema yksityisellä Lihoslavlin–Kuvšinovon rautatiellä, joka avattiin liikenteelle keisarivallan aikana tammikuussa 1911. Lihoslavl oli eräs Pietarin ja Moskovan välisen pääradan asemista. Tammikuussa 1913 kaupungin väkiluku oli 15 500. Myöhemmin rataa jatkettiin lännessä Ostaškoviin.


title: Toržok

text: Toržokissa on säilynyt monia arkkitehtuurisia muistomerkkejä 1600-1800 -luvuilta, esimerkiksi:


title: Toržok

text: Kaupungissa on monia museoita:Toržokin ilmasto on varsin mantereinen. Tammikuun keskilämpötila on –8,5 °C – –10,5 °C ja heinäkuun keskilämpötila 17 °C. Vuotuinen sademäärä on 550–750 millimetriä. Kasvukauden pituus on 120–133 päivää.


title: Toržok

text: Toržokin suurimmat teollisuuslaitokset ovat palokalustoteollisuuden ja painoteollisuuden tehtaita. Vuodesta 1931 alkaen Toržok on myös ollut eräs Venäjän pellavateollisuuden keskus. Kaupungin läpi kulkee Novopolotsk–Surgut-öljyputki sekä Serpuhov–Pietari- ja Uhta–Minsk–Ivatsevitši-kaasuputket.


title: Toržok

text: Toržokilla on ystävyyskaupunkitoimintaa mm. seuraavien kaupunkien kanssa:


title: Empty the Vaults – The Rarities

text: Empty the Vaults – The Rarities on Uriah Heep -yhtyeen kesäkuussa 2001 julkaistu kokoelma-albumi, joka sisältää harvinaisuuksia.


title: E.M.D.

text: E.M.D. on ruotsalainen poikabändi, jonka muodostavat Erik Segerstedt, Mattias Andréasson ja Danny Saucedo. He kaikki ovat tulleet tunnetuiksi "Idol"-kykyjenetsintäohjelman kautta. Yhtyeen nimi muodostuu jäsenten etunimien alkukirjaimista.


title: E.M.D.

text: E.M.D.:n ensimmäinen albumi "A State of Mind" julkaistiin toukokuussa 2008 ja se nousi Ruotsin albumilistan kärkipaikalle. Albumilta julkaistiin kolme singleä, "All for Love", "Jennie Let Me Love You" ja "Alone", jotka nousivat kaikki listaykkösiksi Ruotsin singlelistalla. Lisäksi albumista julkaistiin kolme uutta kappaletta sisältänyt erikoispainos. Erikoispainoksen kahdesta singlestä toinen, Melodifestivaleniin osallistunut "Baby Goodbye" nousi sekin singlelistakärkeen.


title: E.M.D.

text: Loppuvuodesta 2009 E.M.D. julkaisi toisen albuminsa, joululevyn "Välkommen hem".


title: Natalie Minnevik

text: Natalie Alexandra Minnevik (s. 13. heinäkuuta 1991 Tukholma) on ruotsalainen näyttelijä, joka tunnetaan parhaiten pääosasta Klaus Härön elokuvassa "Näkymätön Elina" (2002). Elinan rooli on Minnevikin ensimmäinen roolisuoritus, ja hän sai roolistaan Tapperin Taiteilijaseuran mitalin.


title: Natalie Minnevik

text: Vuonna 2003 Minnevik näytteli Richard Hobertin elokuvassa "Kolme aurinkoa". Minnevik on myös esittänyt vuonna 2005 Sara Bruckia "Wallander"-sarjan jaksossa "Pimeys", vuosina 2012–2014 Matildaa televisiosarjassa "Hubotit – melkein ihmisiä" ja vuonna 2015 Ida Jankowiczia "Arne Dahl" -televisioelokuvissa.


title: San Marinon Grand Prix 1982

text: San Marinon Grand Prix 1982 oli Formula 1 -sarjan osakilpailu, joka ajettiin 25. huhtikuuta 1982 Imolan radalla Italiassa. Kilpailun voitti Ferrarilla ajanut Didier Pironi, jolle voitto oli kauden ensimmäinen.


title: San Marinon Grand Prix 1982

text: McLaren, Williams, Brabham, Ligier, Lotus, March, Arrows, Fittipaldi, Ensign ja Theodore vetäytyivät kilpailusta protestina Nelson Piquet'n ja Keke Rosbergin hylkäämiselle Brasilian GP:ssa.


title: Vuoden koripalloilija

text: Vuoden koripalloilija on vuosittain valittava koripallopalkinto, joka annetaan vuoden parhaalle suomalaiskoripalloilijalle.


title: Vuoden koripalloilija

text: Palkinnon saajan valitsevat vuosittain suomalaiset urheilutoimittajat. Vuoden koripalloilija on valittu vuodesta 1948 lähtien. Eniten valintoja on saanut Hanno Möttölä, joka on valittu Vuoden koripalloilijaksi kahdeksan kertaa. Kolme kertaa vuoden koripalloilijaksi on valittu nainen. Ensimmäisen naisvalinnan saavutti Hilkka Hakola, joka valittiin vuoden koripalloilijaksi vuonna 1956. Viimeisin palkinnon saaja on Lauri Markkanen.


title: Pintapelastaja

text: Pintapelastaja tarkoittaa helikopterin miehistön jäsentä, joka tarvittaessa lasketaan vinssin avulla pelastustoimiin tai pelastusaluksen miehistön jäsentä, joka yleensä hyppää aluksesta veteen uhrin kannalta tuulen yläpuolelta, jolloin tuuli auttaa pelastajaa pääsemään pelastettavan luokse.


title: Pintapelastaja

text: Suomalaiset meripelastushelikopterit toimivat Suomen rajavartiolaitoksen alaisuudessa. Vuodesta 1981 asti Rajavartiolaitoksen alainen Vartiolentolaivue on vastannut meripelatuskopteritoiminnasta. Pelastusaluksia eli SAR-yksiköitä on Suomessa Rajavartiolaitoksella sekä Meripelastusseuralla, joka on vapaaehtoisista koostuva järjestö.


title: Josef Blösche

text: Josef Blösche (12. helmikuuta 1912 – 29. heinäkuuta 1969) oli SS:n Rottenführer ja tuomittu sotarikollinen. Blösche tunnetaan parhaiten eräistä Varsovan gheton tapahtumia kuvaavista valokuvista, joissa hän muun muassa poseeraa SS-kenraali Stroopin vieressä seuraamassa Varsovan gheton tuhoamista.


title: Josef Blösche

text: Hän työskenteli nuoruudessaan maatilalla ja liittyi Saksan kansallissosialistiseen työväenpuolueeseen 1938 sen jälkeen kun Saksa oli vallannut Sudeettimaan. Blösche toimi saksalaisten valtaamassa Puolassa vuodesta 1940, jolloin hän liittyi turvallisuuspalvelu Sicherheitsdienstin (SD) SS-divisioonaan ja palveli Varsovan ghetossa kesällä 1942 jolloin alkoivat juutalaisten joukkosiirrot Treblinkaan. Hän toimi Varsovan ison ja pienen gheton yhdistävän puusillan vahtina. Hänen toimiaan kuvataan muun muassa elokuvassa "Pianisti", jossa hän ampuu naisen joka erehtyy kysymään Blöscheltä minne heitä ollaan kuljettamassa.


title: Josef Blösche

text: Blösche tunnettiin Varsovan Frankensteinina sadistisista tavoistaan kohdella juutalaisia. Hänen tiedetään raiskanneen ja ampuneen naisia. Natsit palkitsivat hänet mitaleilla ansioistaan Varsovan kansannousun kukistamisessa.


title: Josef Blösche

text: Toukokuussa 1945 Blösche joutui Neuvostoliittoon sotavankeuteen ja oli lyhyen aikaa pakkotyössä työleirillä. Vuoden 1946 alussa hänet palautettiin Saksan demokraattiseen tasavaltaan. Elokuussa 1946 hänen kasvonsa vaurioituivat pahoin työtapaturmassa, mikä myöhemmin esti hänen tunnistamisensa. Vuonna 1947 Blösche pääsi vapaaksi ja eli normaalia elämää, meni naimisiin ja sai kaksi lasta.


title: Josef Blösche

text: Blösche tunnistettiin ja pidätettiin vuonna 1967. Hän joutui Efurtissa Saksassa oikeuteen ja todettiin syylliseksi noin 300 000 juutalaisen kuljetuksen järjestämiseen keskitysleirille ja mahdollisesti 2 000 murhaan.


title: Josef Blösche

text: Hänet teloitettiin ampumalla Leipzigissä 29. heinäkuuta 1969.


title: Gallushappo

text: Gallushappo on fenoliyhdiste, jonka bentseenirenkaaseen on liittynyt kolme OH-ryhmää ja yksi COOH-ryhmä. Se on luonnon parkkiaineiden, tanniinien rakenneosa. Aine on palavaa normaaliolosuhteissa olomuodoltaan kiinteää, valkoisia, hygroskooppisia (itseensä kosteutta imeviä) kiteitä. Sen kemiallinen kaava on CHO ja rakennekaava CH(OH)COOH. Gallushaposta käytetään myös nimitystä "3,4,5-trihydroksibentsoehappo".


title: Gallushappo

text: Gallushapon moolimassa on 170,1 g/mol, sulamispiste 210 °C, härmistymislämpötila 210 °C, tiheys 1,7 g/cm (vesi = 1,0 g/cm) ja CAS-numero 149-91-7. Aine liukenee vateen 20 °C:n lämpötilassa 1,1 g/100 ml. Edellä esitetyt tiedot kuuluvat gallushapon anhydridille eli vedettämälle muodolle. Gallushapolla on myös monohydraatti eli CHO· HO, jonka moolimassa on 188,14 g/mol, sulamispiste 251 °C ja CAS-numero 5995-86-8. Gallushapon monohydraattia liukenee vateen 20 °C:n lämpötilassa 1,5 g/100 ml.


title: Gallushappo

text: Gallushappoa esiintyy useissa kasveissa ja sitä on esimerkiksi teessä ja punaviinissä.


title: Gallushappo

text: Gallushappoa kuumentamalla voidaan valmistaa pyrogallushappoa eli pyrogallolia (CHO).


title: Gallushappo

text: Gallushappo muodostaa Fe(III)-ionien kanssa sinimustia kompleksiyhdisteitä, joita on käytetty musteissa.


title: Gallushappo

text: Gallushapon suoloja ja estereitä kutsutaan gallaateiksi. Gallaatteja on esimerkiksi elintarvikkeiden hapettumisenestoaineina käytetyt E 310 propyyligallaatti, E 311 oktyyligallaatti ja E 312 dodekyyligallaatti.


title: Arvid Henrikinpoika Horn

text:
Arvid Henrikinpoika Horn af Kanckas (syntynyt ennen vuotta 1577 – kuollut 1606) oli Pohjanmaan käskynhaltija ja valtaneuvos. Hänen vanhempansa olivat Henrik Klaunpoika Horn ja Elin Arvidintytär Stålarm.
Arvid Horn oli kirjoilla Frankfurtin yliopistossa 1574 ja hän oli päälippueen ratsumiehenä 1579. Luutnantti hänestä tuli 1583. Hän matkasi Sigismundin seurueessa 1587 Puolaan. Horn oli Ivangorodin käskynhaltijana. Hänet vangittiin 1590, jolloin hänen veljensä Kaarle oli Ivangorodin, Kaprion ja Jaman käskynhaltijana. Hänet vapautettiin 1592.


title: Arvid Henrikinpoika Horn

text: Horn sai 17. syyskuuta 1594 läänityksekseen Muurlan Kaninkolan. Hän osallistui 1595 Turun aateliston kokoukseen, ja hänet nimitettiin 27. toukokuuta 1602 valtaneuvokseksi. Vuonna 1605 hänet nimitettiin Pohjanmaan käskynhaltijaksi ja edelleen 18. helmikuuta samana vuonna rauhanneuvottelijaksi. Hän kuoli joko 1606 tai 1607.


title: Arvid Henrikinpoika Horn

text: Arvid Horn avioitui Ingeborg Ivarintytär kanssa. Vaimon vanhemmat olivat kenttäeversti Ivar Månsson Stiernkors ja Elin Jönsdotter Kurck. Parilla oli neljä lasta:


title: Avdat

text: Avdat tai Ovdat () on arkeologinen kohde Israelissa ja nabatealaisten muinainen kaupunki. Se sijaitsee Negevin autiomaassa ja se on rakennettu 580 metriä korkean kukkulan päälle vartioimaan kauppareittiä.


title: Avdat

text: Avdat on suojeltu kansallispuistona ja se lisättiin kolmen muun kaupungin kanssa Unescon maailmanperintöluetteloon vuonna 2005.


title: Avdat

text: Nabatealaisten perustivat tieaseman 200-luvulla eaa. luultavasti nimellä Oboda kuningas Oboda I:sen mukaan. Makkabealaiskuningas Aleksander Jannaios valtasi vauraana kauppapaikkana tunnetun Obodan luultavasti ensimmäisellä vuosisadalla eaa., minkä seurauksena kaupunki hylättiin.


title: Avdat

text: Oboda III:nnen aikana Avdat rakennettiin uudelleen muutama vuosikymmen ennen ajanlaskun alkua . Kuningas haudattiin myös kaupunkiin, mistä tulee myös kaupungin nykyinen nimi, sillä Abdah on Obodan arabialainen nimi . Aretas IV:nnen (9 eaa. – 40) aikana Avdat saavutti vaurautensa huipun, jolloin kaupungin akropolis linnoitettiin ja sinne rakennettiin suuri temppeli. Obodan ja Aretaksen aikoina Avdat oli kotieläinten jalostuksen keskus.


title: Avdat

text: Ensimmäisen vuosisadan puolessa välissä kauppa alueella pieneni ja nabatealaiset vaihtoivat elinkeinonsa kaupankäynnistä ja maatalouteen. Hieman myöhemmin alue kärsi pahoin arabialaisten hyökkäyksissä. Roomalaiset valloittivat nabatealaisten alueet vuonna 106, minkä jälkeen Avdatista kehittyi myös merkittävä roomalaiskeskus. Avdat kuului valtakunnan etelärajan puolustusketjuun ja siellä asui paljon sotilaita, jotka olivat saaneet maata palvelusvuosiensa kunniaksi. Roomalaisaikana kaupunkiin rakennettiin myös monia uusia rakennuksia ja asuinalueita.


title: Avdat

text: Kristinusko levisi Avdatiinkiin 300-luvun puolivälissä ja kaupunkiin rakennettiin kirkko ja luostari. Asutus siirtyi hieman tuona aikana kukkulan länsirinteelle ja maanviljelysalueita laajennettiin. Viinintuotannosta tuli merkittävä elinkeino. Lopulta Bysantin heikentyessä Avdat jäi paimentolaisheimojen armoille. Kaupunki tuhoutui osittain 600-luvulla persialaisten ja arabien valloitusten jälkeen ja lopulta hylättiin kokonaan 900-luvulla.


title: Avdat

text: Merkittävimmät kaivaukset Avdatissa suoritettiin 1958–1961. Tämän jälkeen alueella on ollut useita pienempiä arkeologisia kaivauksia.


title: Kahdentoista apostolin koorumi

text: Kahdentoista apostolin koorumi (tai kahdentoista apostolin neuvosto, engl. "The Quorum of the Twelve Apostles") on Myöhempien aikojen pyhien Jeesuksen Kristuksen kirkossa kahdentoista apostolin muodostama koorumi eli järjestäytynyt pappeudenhaltijoiden neuvosto. Kahdentoista apostolin koorumi lasketaan kuuluvaksi kirkon yleisauktoriteetteihin. Se asema kirkon hierarkiassa on erittäin korkea, sen yläpuolella on vain ensimmäinen presidenttikunta.


title: Kahdentoista apostolin koorumi

text: Kirkon kaikkien apostolien katsotaan olevan, paitsi Kristuksen erityisiä todistajia, myös ”profeettoja, näkijöitä, kääntäjiä ja ilmestyksensaajia”. Heidän hallussaan on pappeuden avainten täyteys. Jokainen apostoli yksilönä on siis kykenevä johtamaan Kristuksen kirkkoa Jumalan Hengen johtamana, samoin kuin apostolit kollektiivisesti. Käytännössä kirkon apostolit ovat luovuttaneet kirkon johdon presidentille, ja vain hänen katsotaan saavan Jumalalta koko kirkkoa koskevia ilmoituksia. Muut apostolit voivat saada Jumalalta ilmoituksia, jotka auttavat heitä suorittamaan omia työtehtäviään kirkon hyödyksi.


title: Kahdentoista apostolin koorumi

text: Apostolit kokoontuvat tarvittaessa, yleensä kuitenkin vähintään kerran viikossa, Salt Laken temppelissä. Kaikki päätökset tehdään (tiettävästi) yksimielisesti ja vasta, kun asian puolesta on rukoiltu. Apostolien koorumin ehkä tärkein tehtävä on valita kirkon uusi presidentti edellisen kuoltua. Presidentin kuoleman jälkeen ensimmäinen presidenttikunta hajoaa, ja kirkon johto siirtyy väliaikaisesti kahdentoista apostolin koorumille. Tämä kokoontuu nykyään mahdollisimman pian valitsemaan uuden profeetan. Kirkon ensimmäisten presidenttien aikana näin ei ollut asian laita, vaan kahdentoista apostolin koorumi saattoi johtaa kirkkoa useita vuosiakin.


title: Kahdentoista apostolin koorumi

text: Käytännössä presidentiksi on Smithin kuoleman jälkeen aina valittu virkaiältään vanhin apostoli. Tällöin virkaiältään seuraavaksi vanhimmasta tulee yhtä lailla poikkeuksetta kahdentoista apostolin koorumin presidentti. Koska hänet kuitenkin kutsutaan usein presidentin neuvonantajaksi ja ensimmäisen presidenttikunnan jäseneksi, valitaan apostoleille myös virkaatekevä presidentti, joka yleensä johtaa puhetta kahdentoista apostolien koorumin kokouksissa.


title: Kahdentoista apostolin koorumi

text: Kahdentoista apostolin koorumi on itseään täydentävä elin, eli apostolien kuoltua koorumi valitsee tälle seuraajan. Periaatteessa kuka tahansa ansioitunut ja elämäntavoiltaan nuhteeton, avioliitossa elävä Melkisedekin pappeuden haltija voidaan kutsua apostoliksi. Yleensä kirkon presidentti asettaa hänet virkaansa rukouksen ja kätten päälle panemisen kautta. Hänen estyneenä ollessaan tämän hoitaa apostolien koorumin presidentti tai virkaatekevä presidentti. Kenellä tahansa apostoliksi kutsutulla ja vihityllä on kuitenkin valtuus tehdä tämä.


title: Kahdentoista apostolin koorumi

text: Sekä kirkon presidentin että apostoliksi kutsutun on saatava myös kirkon jäsenten tuki, ennen kuin he voivat ottaa viran vastaan. Yleensä heidät hyväksytään kirkon seuraavassa yleiskonferenssissa, joita pidetään kahdesti vuodessa. Myös vaarnakonferensseissa äänestetään kirkon ensimmäisen presidenttikunnan ja apostolien viroista. Käytännössä kaikki virkanimitykset menevät läpi.


title: Kahdentoista apostolin koorumi

text: Yleensä apostoliksi kutsutun edellytetään luopuvan maallisesta ammatistaan ja keskittyvän kokopäiväisesti kirkon palvelemiseen. Heidän odotetaan jättävän myös jäsenyytensä yhtiöiden, säätiöiden tai tämän tapaisten hallituksissa ja hallintoneuvostoissa, samoin poliittiset virkansa. Tästäkin on ollut poikkeuksia. 1960-luvulla kahdentoista apostolin koorumin jäsen ja kirkon myöhempi presidentti Ezra Taft Benson sai luvan ottaa vastaan Yhdysvaltain maatalousministerin viran presidentti Dwight Eisenhowerin hallituksessa. 1900-luvun alkupuolella Reed Smoot -niminen apostoli taas sai luvan ottaa vastaan senaattorin paikan Utahin edustajana Yhdysvaltain senaatissa.


title: Kahdentoista apostolin koorumi

text: Kahdentoista apostolin koorumi koostuu seuraavista henkilöistä.


title: Green Card

text: United States Permanent Resident Card, tunnetaan myös nimellä Green Card (johtuen sen edellisten versioiden väristä), on henkilökortti, jolla osoitetaan ulkomaalaisen pysyvä oleskelulupa Yhdysvalloissa ja se oikeuttaa myös työskentelemään laillisesti.


title: Green Card

text: Ennen Green Cardin antoi "Maahanmuutto- ja kansalaisoikeuksien virasto", mutta uudelleen organisoinnin aikana se muuttui "Kansalaisoikeuksien ja maahanmuuton virastoksi", osaksi "Kotimaan turvallisuuden osastoa". Hieman uudelleen organisoinnin jälkeen "Kansalaisoikeuksien ja maahanmuuton virasto" nimettiin "Yhdysvaltojen kansalaisoikeuksien ja maahanmuuton virastoksi", millä on edelleen vastuu Green Cardin antamisesta.


title: Green Card

text: Ulkomaalainen, jolla on Green Cardin hakemus, voi saada kaksi tärkeää lupaa, kun luvan haku on tietyssä vaiheessa. Ensimmäinen, työlupa-asiakirja, sallii ulkomaalaisen hakea väliaikaista työpaikkaa Yhdysvalloista. Toinen on väliaikainen matka-asiakirja, mikä sallii ulkomaalaisen palata Yhdysvaltoihin. Molempien lupien antamat edut ovat riippumattomia ulkomaalaisen asemasta. Esimerkiksi ulkomaalaisella saattaisi olla lupa työskennellä Yhdysvalloissa "H-1B" -viisumilla.


title: Green Card

text: Lähes kaikki kortin tiedoista ovat itsestäänselviä.


title: Green Card

text: Oleskeluluvan haltija voi hakea Yhdysvaltojen kansalaisuutta tai kansalaisoikeuksia viiden vuoden asumisen jälkeen. Tämä aika on lyhennetty kolmeen vuoteen, jos asukas on naimisissa Yhdysvaltojen kansalaisen kanssa tai neljään vuoteen, jos oleskelulupa on hankittu turvapaikan kautta. Lailliset asukkaat voivat lisätä kansalaisoikeuksien hakemuksensa jopa 90 päivää ennen asumisvaatimusta. Kansalaisille on annettu enemmän oikeuksia (ja velvollisuuksia), kuin oleskeluluvan haltijoille. Oleskeluluvan haltijoilla ei ole myöskään äänioikeutta, oikeutta tulla valituksi liittovaltion tai osavaltion vaaleissa, mahdollisuutta tuoda perheenjäseniään Yhdysvaltoihin tai kelpoisuutta liittovaltion hallituksen töihin. Yhdysvalloissa asuvien oleskeluluvan haltijoiden täytyy maksaa veroa tuloistaan, kuten Yhdysvaltojen kansalaistenkin.


title: Green Card

text: Yhdysvaltojen maahanmuuttolainsäädäntö määrää, että ulkomaalainen voi hakea pysyvää asumislupaa pääasiassa seuraavien menettelyiden kautta:Yleensä maahanmuuttajan täytyy käydä läpi kolmivaiheinen hakuprosessi saadakseen laillisen asumisluvan. Koko prosessi saattaa kestää muutaman vuoden, riippuen maahanmuuton tyypistä ja syntymämaasta.


title: Green Card

text: Joka vuosi "Green Card -lotossa" annetaan noin 50 000 maahanmuuttoviisumia ihmisille, jotka ovat maasta, jonka maahanmuuttoluku Yhdysvaltoihin on alhainen (alle 50 000 maahanmuuttajaa muutamassa vuodessa). Maahanmuuttajat voivat olla pääsykelpoisia vain syntymämaan, eivät kansalaisuuden perusteella.


title: Green Card

text: Vuoden 2008 lottoon lähetettiin yli 6,4 miljoonaa hakemusta. Tämä on lisääntynyt vuoden 2007 5,5 miljoonasta hakemuksesta. Suurin osa hakemuksista tulee Afrikasta ja Aasiasta: yli 41 prosenttia kaikista hakemuksista tulee Afrikasta, 38 prosenttia Aasiasta, 19 prosenttia Euroopasta ja kaksi prosenttia Etelä-Amerikasta, Väli-Amerikasta ja Karibialta. Suurin osa hakijoista oli Bangladeshista (yli 1,7 miljoonaa hakijaa), Nigeriasta (684 735) ja Ukrainasta (619 584).


title: Green Card

text: Vilpillisten Green Card -lottojen määrä on kasvanut, joissa huijarit ottavat hakijoilta rahaa, maksu vaihdellen 50 ja 250 Yhdysvaltojen dollarin välillä. Osa toimistoista ei työskentele jakelupalvelun alla. Jotkut vakuuttavat voivansa lisätä voiton mahdollisuutta lotossa, mikä ei ole totta – itse asiassa, he saattavat lähettää hakemukset myöhässä tai eivät mahdollisesti lähetä niitä ollenkaan. Samoin jotkut vakuuttavat tarjoavansa ilmaiset lentoliput tai muita etuja, kuten käteistä. Hakijoita neuvotaan käyttämään vain Yhdysvaltojen hallituksen sivuja, joiden osoite päättyy GOViin.


title: Ryoji Ikeda

text: Ryoji Ikeda (s. 1966) on japanilainen kokeellisen musiikin artisti ja äänitaiteilija, joka työskentelee ja asuu New Yorkissa.


title: Ryoji Ikeda

text: Ikeda käyttää musiikkinsa elementteinä usein koruttomia ääniä, kuten valkoista kohinaa ja siniaaltoa. Ikedan musiikkia voidaan kutsua minimalistiseksi tai elektroakustiseksi, mutta hän ottaa vaikutteita myös muista tyylilajeista, kuten teknosta. Ikeda on voittanut Prix Ars Electronica -kilpailussa Golden Nica -palkinnon teoksellaan "matrix" vuonna 2001. Hän on myös toiminut sooloartistina ja säveltäjänä poliittisessa "Dumb Type" -taideryhmittymässä.


title: Britannian merentakaiset alueet

text: Britannian merentakaiset alueet ("British Overseas Territories") ovat 14 Yhdistyneen kuningaskunnan hallitsemaa aluetta ympäri maailmaa.


title: Britannian merentakaiset alueet

text: Lähde lipulle, erillisalueelle, sijainnille, motolle, väkiluvulle ja pääkaupungille:


title: Pixmania

text: Pixmania on ranskalainen kuluttajaelektroniikkaan keskittynyt vähittäismyyntiyritys, joka toimii pääosin internetissä. Vuonna 2000 perustettu Pixmania toimii nykyään 26:ssa Euroopan maassa, mutta sen toimitilat sijaitsevat pääosin Ranskassa ja muualla Lounais-Euroopassa.


title: Pixmania

text: Pixmania kuuluu Fotovista-konserniin, josta suurimman osan omistaa brittiläinen elektroniikkajätti DSG international plc. Suomessa DSG international tunnetaan myös kodinelektroniikkaliike Gigantin omistajana. Pixmanialla on neljä miljoonaa asiakasta, 1400 työntekijää ja yli 35 000 tuoteartikkelia. Maaliskuussa 2006 päättyneenä tilikautena sen liikevaihto oli 450 miljoonaa euroa ja liikevoitto ennen veroja 7.6 miljoonaa euroa.


title: Pixmania

text: Pixmania on Suomessa kerännyt osakseen erittäin voimakasta kritiikkiä internetin keskustelupalstoilla hitaiden toimitusten, puutteellisen asiakaspalvelun ja monimutkaisen palautus/takuujärjestelmän vuoksi. Mikrobitin suuressa nettikauppatestissä tammikuussa 2007 Pixmania sijoittui 27 liikkeen vertailussa toiseksi viimeiselle sijalle, mutta yrityksen asiakaspalvelua kehuttiin ystävälliseksi.


title: Pixmania

text: Toisaalta Pixmania saa suomalaisessa Hintaseuranta-palvelussa hyvät arvostelut Hintaseurannan käyttäjiltä. http://hintaseuranta.fi/kauppa.aspx/280


title: Pixmania

text: Ruotsissa Pixmania on lukuisien valitusten vuoksi päätynyt mm. kuluttajasivuston mustalle listalle ja sen toimintaa on tutkittu SVT2:n kuluttaja-asiaohjelma PLUS:ssa.


title: Pixmania

text: Vaikka Pixmania toimittaa tavaransa Suomen ulkopuolelta, asiakas joutuu maksamaan mm. kiintolevyihin liittyvän hyvitysmaksun.


title: Rephlex Records

text: Rephlex Records on Richard D. Jamesin ja Grant Wilson-Claridgen 1991 perustama levy-yhtiö, joka on julkaissut monien merkittävien elektronisen musiikin artistien musiikkia. Rephlex aloitti julkaisemalla acid housea ja teknoa, ja nykyään se suuntautuu laajaan skaalaan kokeellista elektronista musiikkia. Levy-yhtiö itse kutsuu julkaisemaansa musiikkiaan "braindanceksi".


title: The Man from Earth

text: The Man from Earth (tunnetaan myös Jerome Bixby's The Man from Earth) on vuonna 2007 julkaistu Jerome Bixbyn käsikirjoittama ja Richard Schenkmanin ohjaama indie-tieteiselokuva, jonka pääroolissa näyttelee David Lee Smith.


title: The Man from Earth

text: Elokuvan tarina sijoittuu yliopiston professori John Oldmanin jäähyväisjuhliin, joka väittää professorikollegoilleen syntyneensä esihistoriallisella kaudella. Elokuva koostuu lähes yksinomaan roolihahmojen käymästä dialogista.


title: The Man from Earth

text: "The Man from Earth" levisi internetissä luvattoman tiedostonjaon välityksellä ennen virallista julkaisua, minkä seurauksena se sai laajasti julkisuutta internet-yhteisön keskuudessa. Elokuvasta on myös kehitteillä televisiosarjana toteutettava jatko-osa.


title: The Man from Earth

text: Työnsä jättävä yliopiston professori John Oldman valmistautuu muuttamaan pois paikkakunnalta ja lastaa omaisuuttaan autoon. Hänen professorikollegansa kuitenkin saapuvat yksitellen paikalle järjestääkseen tälle spontaanit jäähyväisjuhlat. Kun Oldmanilta kysytään syytä hänen lähtöönsä, hän paljastaa vastahakoisesti olevansa esihistoriallisella kaudella syntynyt Cro-Magnonin ihminen, joka on elänyt maan päällä ikääntymättä ja kuolematta viimeiset 14 000 vuotta. Lopulta hän lakkaa puhumasta tarinastaan hypoteesina ja vastaa suoraan vieraiden esittämiin kriittisiin kysymyksiin. Oldman kertoo muuttavansa aina 10 vuoden välein, jottei hänen vanhenemattomuutensa selviäisi muille ihmisille. Elokuva sijoittuu lähes kokonaisuudessaan Oldmanin taloon, jossa hän ja hänen kollegansa argumentoivat tämän kertomasta tarinasta, joka kiihtyy loppua kohden kliimaksinomaisesti.


title: The Man from Earth

text:
Oldman kertoo muun muassa tunteneensa historiallisia henkilöitä kuten Kristoffer Kolumbuksen ja Vincent van Goghin. Kun puhe siirtyy käsittelemään uskontoa, Oldman kertoo olleensa Buddhana tunnetun Siddhartha Gautaman oppilaana. Yrittäessään levittää tämän opetuksia lännessä Oldman kertoo tarinansa toimineen inspiraationa Jeesus-kertomukselle. Paljastuksen jälkeen tunnelma huoneessa muuttuu kireäksi, minkä seurauksena Oldman suostuu lopulta painostuksen seurauksena myöntämään tarinan olleen valetta. Kun vieraat poistuvat yksitellen juhlista, yksi heistä kuulee Oldmanin keskustelun hänen tarinaansa uskovan Sandyn kanssa. Paljastuu, että Oldmania iäkkäämpi professori Will on tämän poika, minkä seurauksena Will kuolee sydänkohtaukseen. Elokuvan lopussa Oldman on poistumassa talolta, mutta pysäyttää auton ja ottaa Sandyn kyytiin.
Sci-fi-kirjailija Jerome Bixby muotoili tarinan 1960-luvun alussa ja sai sen valmiiksi hieman ennen kuolemaansa huhtikuussa 1998. Ohjaaja Schenkmanin mukaan Bixby alkoi tehdä muistiinpanoja tarinasta jo 1940-luvulla. Tuottaja Wilkinsonin mukaan piirteitä elokuvan tarinasta on jo havaittavissa Bixbyn 1960-luvulla käsikirjoittamassa televisiosarja "Star Trekin" 3. tuotantokauden jaksossa "Requiem for Methuselah" (1969). "The Man from Earth" jäi Bixbyn viimeiseksi merkittäväksi teokseksi. Schenkman kertoo lukeneensa käsikirjoituksen muutama kuukausi Bixbyn kuoleman jälkeen ja tykästyneensä siihen välittömästi. Schenkman kertoo tehneensä alkuperäiseen käsikirjoitukseen jotain muutoksia, mukaan lukien poistaneensa tarpeettomina pitämiänsä kohtia, sekä vastaavasti tehneensä jotain lisäyksiä Bixbyn jättämien muistiinpanojen perusteella.


title: The Man from Earth

text: Ohaaja Schenkman kertoo saaneensa erityisesti visuaalisia vaikutteita Sidney Lumetin ohjaamasta elokuvasta "Valamiesten ratkaisu" (1957), jonka tarina sijoittuu myös suurimmaksi osaksi yhteen huoneeseen. Schenkmanin mukaan "The Man from Earth" kuvattiin kahdella kameralla, joista toista käytettiin osassa kohtauksista kuvaamaan myös vastanäyttelijöiden reaktiot. Schenkmanin mukaan musiikki esittää elokuvassa tärkeää osaa, sillä vaihtoehtoisen kuvauskohteiden puuttuessa se oli ainoa keino luoda tunne eri paikasta tai ajasta. Elokuvan tuotantobudjetti oli 200 000 dollaria ja se kuvattiin Agua Dulcen elokuvatilalla Kaliforniassa, Yhdysvalloissa. Kuvaukset kestivät kahdeksan päivää, minkä lisäksi viisi päivää kului harjoituksiin. Schenkmanin mukaan harjoituksissa tehtiin joitain vähäisiä muutoksia alkuperäisen käsikirjoituksen repliikkeihin.


title: The Man from Earth

text: "The Man from Earthin" ensinäytös oli Comic-Con-festivaaleilla San Diegossa heinäkuussa 2007. Elokuva julkaistiin lisäksi rajallisessa teatterilevityksessä Pitmanin kaupungissa New Jerseyssä, sekä kahdessa teatterissa Kaliforniassa ja Chicagossa. Anchor Bay Entertainment julkaisi elokuvan video ja digitaalijulkaisuna Yhdysvalloissa 13. marraskuuta. Elokuva kuitenkin levisi internetissä ennen virallista DVD-julkaisua. "The Man from Earth" julkaistiin Blu-raylle helmikuussa 2010.


title: The Man from Earth

text: Elokuva oli 2007 ehdolla Saturn-palkinnon saajaksi kategoriassa paras DVD-julkaisu. 2008 elokuvalle myönnettiin DVD Critics Award -palkinto kategoriassa paras ei-teatterilevityksessä julkaistu elokuva. Lisäksi "The Man from Earth" on saanut useita eri elokuvajuhlien palkintoja ja ehdokkuuksia, mukaan lukien palkinto parhaasta käsikirjoituksesta Rhode Islandin elokuvajuhlilla 2007.


title: The Man from Earth

text: Internet-sivusto Rotten Tomatoesin 18 038 käyttäjästä 85 % antoi elokuvalle positiivisen arvosanan keskiarvon ollessa 4/5. Reporter-Times-lehden toimittajan Ronald Hawkinsin mukaan "The Man from Earth" on erinomainen esimerkki siitä, kuinka loistavia scifi-elokuvia voidaan toteuttaa ilman merkittävää budjettia ja suurta määrää erikoistehosteita. Verkkolehti SF Crowsnestin toimittaja Mark R. Leeper kutsui elokuvaa yhdeksi vuosikymmenen parhaimmista scifi-elokuvista.


title: The Man from Earth

text: Tuottaja Wilkinson kertoo luettuaan elokuvan käsikirjoituksen ollensa huolissaan, että katsojat saattaisivat loukkaantua elokuvan teemasta kyseenalaistaa uskonto. Hän on kuitenkin eri mieltä internet-kirjoitusten kanssa, joissa elokuvaa kutsutaan hyökkäykseksi kristinuskoa vastaan. Wilkinsonin mukaan tarkoitus ei ollut hyökätä uskontoa vastaan ja kertoo pitävänsä hyvänä asiana, mikäli elokuva tai muu taidemuoto herättää uskontoon liittyvää keskustelua.


title: The Man from Earth

text: Ennen elokuvan virallista DVD-julkaisua elokuva vuosi internetiin, missä se levisi nopeasti tiedostonjakopalvelujen käyttäjien keskuudessa. Tämän seurauksena elokuva sai runsaasti julkisuutta muun muassa blogikirjoituksissa, minkä lisäksi se kohosi korkealle internet-sivusto IMDb:n eri listauksissa. Elokuvan levitysoikeudet omistanut Anchor Bay Entertainment yritti saada lataussivustot suljetuiksi, mutta tuloksetta.


title: The Man from Earth

text: Media uutisoi myöhemmin yhden elokuvan tuottajista Eric D. Wilkinsonin kiittäneen BitTorrentin käyttäjiä elokuvan levittämisestä. Wilkinsonin mukaan elokuvan levitys tiedostonjaon kautta korvasi elokuvan vähäisen mainostusbudjetin. Ohjaaja Schenkmanin mukaan Wilkinsonin viesti kuitenkin otettiin osittain pois kontekstista. Schenkmanin mukaan kiitos elokuvan maailmanlaajuisesta suosiosta kuuluu joka tapauksessa aktiiviselle käyttäjäkunnalle.


title: The Man from Earth

text: Ohjaaja Schenkmanin mukaan elokuvasta on suunnitteilla jatko-osa, jota varten on kerätty rahaa internet-yhteisöltä rahankeruukampanjalla. Jatko-osasta on tarkoitus tehdä televisiosarja, jonka tarina jatkuu seitsemän vuotta elokuvan tapahtumien jälkeen.


title: Pipsa Possu

text: Pipsa Possu (alkuperäiseltä nimeltä Peppa Pig) on brittiläinen animaatiosarja. Sarja kertoo Pipsa Possusta ja hänen ystävistään.


title: Pipsa Possu

text: Pipsan perheeseen kuuluvat pikkuveli Jyri, isäpossu ja äitipossu. Jyri omistaa Herra Dinosaurus -nimisen pehmolelun, jota tämä pitää mukanaan lähes joka paikassa. Pipsa on possu, joka pitää kuralätäköissä pomppimisesta kuten myös pikkuveli Jyri. Isäpossu on perheen suurin ja kovin kuorsaamaan. Heillä on myös mummo- ja vaaripossu.


title: Kajaanin Palloilijat

text: Kajaanin Palloilijat (KaPa) on vuonna 1924 perustettu kajaanilainen jalkapalloseura.


title: Kajaanin Palloilijat

text: Seura pelasi mestaruussarjassa vuonna 1953 ja myöhemmin I- ja II-divisioonissa. Vuonna 2006 KaPa ja toinen kajaanilaisseura FC Tarmo perustivat uuden seuran AC Kajaanin, jonka suojiin keskitettiin seurojen edustusjoukkuetoiminta.


title: Kajaanin Palloilijat

text: KaPan tunnetuimmat kasvatit ovat maajoukkuepelaajat Olli Huttunen ja Ari Heikkinen.


title: Lääketieteellinen tekniikka

text: Lääketieteellinen tekniikka on tekniikan ala, jossa kehitetään teknis-tieteellisiä menetelmiä ja ratkaisuja lääketieteen ja terveydenhuollon tarpeisiin. Lääketieteellinen tekniikka on suhteellisen uusi tieteenala, ja sille on tyypillistä monien muiden tieteen ja tekniikan alojen soveltaminen. Yleisimpiä sovellettavia aloja ovat sähkötekniikka, tietotekniikka ja materiaalitekniikka.


title: Lääketieteellinen tekniikka

text: Käytännön esimerkkejä lääketieteellisen tekniikan sovellutuksista ovat muun muassa sydämentahdistin, keinoelimet ja magneettikuvaus.


title: Lääketieteellinen tekniikka

text:
Alan professuureja on Aalto-yliopistossa, Itä-Suomen yliopistossa, Oulun yliopistossa,Tampereen teknillisessä yliopistossa ja Turun yliopistossa. Alalla toimii Lääketieteellisen fysiikan ja tekniikan yhdistys LFTY, jonka vuosittain järjestämät LFT-päivät pidetään vuorollaan eri yliopistoissa. LFT-päivillä esitellään alan kehitystä, paikallista alan tutkimusta ja yritystoimintaa sekä alan opinnäytetöitä.
Itä-Suomen yliopiston sovelletun fysiikan laitos


title: Eksaktit tieteet

text: Eksaktit tieteet tarkoittavat tieteitä, joissa havainnoissa, ennusteissa ja tuloksissa saavutetaan tarkasti mitattavia arvoja. Eksakteissa tieteissä käytetään usein huolellisesti järjestettyjä kokeita ja järjestelmällisiä menetelmiä virheellisten hypoteesien karsimiseksi. Eksaktiuden vaatimus sisältää ajatuksen, että eksaktin tieteen tulokset ovat testattavia ja siten luotettavia. Tyypillisiä esimerkkejä eksakteista tieteistä ovat luonnontieteet fysiikka, kemia ja biologia. Matematiikan laskemisesta tieteiden joukkoon on eri kantoja johtuen sen perustumisesta aksioomille eli peruslauseille pikemminkin kuin havainnoille, mutta ainakin eksaktit tieteet hyödyntävät matematiikkaa menetelmänä. Eksaktien tieteiden ulkopuolelle lasketaan usein jäävän ainakin humanistiset tieteet ja yhteiskuntatieteet. Englanniksi tiedettä tarkoittava sana "science" viittaa vahvasti eksakteihin tieteisiin kun taas muista meillä tieteiksi kutsutuista aloista käytetään usein sanaa "art".


title: Idolatria

text: Idolatria on kuvien, esineiden, asioiden, ajatusten ynnä muiden sellaisten uskonnollista palvontaa. Idolatrian kohde on idoli, joka nykykielessä on alkanut tarkoittaa varsinaista palvontaa arkisemman ihannoinnin kohdetta. Sanan juurena on kreikan "eidololatria", joka on yhdistetty sanoista "eidolon" ’kuva, hahmo’ ja "latreia" ’palvonta’. Varhaisempi kanta saattaa olla heprean "avodat elilim".


title: Idolatria

text: "Epäjumala" on leimaava ja halventava nimitys toisen uskonnon jumaluudesta tai tällaisen kuvasta tai patsaasta. Epäjumala tarkoittaa jumalaa, jota ei ole (jumalana) olemassa, mutta jota palvotaan. Epäjumala saattaa kuitenkin olla muutoin olemassa, esimerkiksi esineenä kuten idolina eli jumalankuvana tai joskus harvemmin jumalaa mitättömämpänä pahana henkenä. Suomen sana epäjumala on ollut käytössä lähes yksinomaan kristityssä merkityksessä, mutta viime aikoina myös jonkin verran islamilaisessa.


title: Idolatria

text:
Sana "idolatria" sisältää usein kielteisen sävyn, sillä sitä on käytetty kuvaamaan juutalais-kristillisessä perinteessä synnillistä esineiden, asioiden ja kuvitelmien palvontaa oikeana pidetyn jumalan sijaan. Se "minkä" palvominen on uskontoa ja minkä idolatriaa, vaihtelee kulttuurista ja uskonnosta toiseen.
Esimerkiksi kristinusko, islam ja juutalaisuus leimaavat kaikki muut jumalat kuin Jahven epäjumaliksi. Näissä yhteyksissä käsitykset epäjumalista on toisinaan pelkistetty siihen, että kaikki muut jumalat ovat pelkkiä esineitä, joita palvotaan. Tämä käsityksen mukaista väitettyä toimintaa nimitetään myös kuvainpalvonnaksi. Kuitenkin suurin osa eri uskontojen jumalankuvista tai muista pyhistä kuvista on vain vertauskuvallisia, samaan tapaan kuin esimerkiksi kristittyjen krusifiksit. Kuvia ei siis palvota niiden itsensä vuoksi, vaan niiden olentojen tai asioiden vertauskuvina, joita ne edustavat.


title: Idolatria

text: Mikael Agricola kirjoitti suomentamansa Vanhan testamentin psalmikokoelman eli Psalttarin (1551) esipuheeseen runomuotoisen luettelon suomalaisista ”epäjumalista” eli palvotuista henkiolennoista. Sana "epäjumala" saattoi olla Agricolan omaa keksintöä. Hän luetteli yhteensä 24 epäjumalaa, 12 karjalaisilta ja 12 hämäläisiltä. Suurin osa näistä on myös uudemman tutkimuksen mukaan ollut suomalaisten uskomusolentoja.


title: Idolatria

text:
Hän aloittaa luettelonsa näin:
”Epäjumalat monet tässä muinoin palveltiin kaukana ja läsnä”


title: Idolatria

text:
Hän lisää:
”Eikös se kansa vimmattu ole joka näitä uskoo ja rukoilee?”


title: Avoveteen (elokuva)

text: Avoveteen on Orvo Saarikiven ohjaama suomalainen urheiluelokuva vuodelta 1939. Se perustuu Urho Karhumäen romaaniin "Avoveteen".


title: Avoveteen (elokuva)

text: Käsikirjoituksen pohjana ollut Karhumäen romaani palkittiin kultamitalilla Berliinin olympialaisissa 1936, jolloin kilpailuja käytiin myös henkisillä aloilla.


title: Avoveteen (elokuva)

text: Päähenkilö on Yrjö Niemelä, joka tulee Helsinkiin hakemaan työtä. Siellä hän kiinnostuu juoksemisesta ja aloittaa kilpailemisen. Menetettyään rahansa Helsingin yössä, hän palaa tyttöystävänsä ja hänen vanhempiensa maatilalle, jossa asuu myös hänen ja hänen tyttöystävänsä poika. Hän viljelee siellä maata, mutta alkaa taas harjoitella juoksemista, kun hän kuulee, että Suomen maajoukkueelta puuttuu juoksijoita. Hän osallistuu Helsingin olympialaisiin 1940, jossa hän voittaa pitkän matkan juoksun loppusuoralla. (Todellisuudessa olympialaiset siirtyivät sodan takia ja järjestettiin Helsingissä vasta 1952.)


title: Avoveteen (elokuva)

text: Tv-kriitikko Arto Pajukallio on luonnehtinut elokuvaa moraalisessa suoraselkäisyydessään hellyttävän humoristiseksi..


title: Työaika

text:
Työaika on työ- tai virkasuhteessa olevalla henkilöllä se päivittäinen tai viikoittainen aika, jolloin hän tekee työtehtäviensä mukaista työtä ("tehokas työaika") tai jolloin ainakin hänen on sopimuksen tai
virkasäännön mukaan oltava työpaikalla työnantajan käytettävissä ("nimellinen työaika"). Työajan enimmäispituudesta on
olemassa kansainvälisiä yleissopimuksia. Suomessa asiasta on nykyisin säädetty työaikalaissa (605/1996), jota paitsi joidenkin
ammattien osalta on olemassa erillisiä lakeja.


title: Työaika

text:
Nykyisen lainsäädännön mukaan säännöllinen työaika saa olla enintään 8 tuntia vuorokaudessa ja 40 tuntia viikossa.
Jos se tilapäisesti on pidempi, kyseessä on ylityö, josta on maksettava korotettu palkka. Osa-aikatyössä työaika on edellä sanottua lyhyempi.


title: Työaika

text: Suomalaisilla on Euroopan elin- ja työolojen kehittämissäätiö Eurofoundin kyselytutkimuksen mukaan EU-maiden lyhin työviikko. Suomessa kokoaikaisen työn viikkotuntimäärä oli vuonna 2011 keskimäärin 37,8 tuntia, jossa on mukana mahdolliset ylityötunnit ja poissaolot.


title: Työaika

text: Työajan ulkopuolinen aika on (ainakin työelämän kannalta) vapaa-aikaa. Tavallisesti vapaa-aika tosin käsitetään suppeammin siten, että siihen ei lueta myöskään esimerkiksi nukkumiseen tai kotitaloustöihin menevää aikaa.


title: Työaika

text: "Normaaliksi työajaksi" kutsutaan tavallisesti aikaa arkipäivinä maanantaista perjantaihin klo 8–16 tai 9–17. Tämä vastaa valtion ja kuntien virastojen virka-aikaa sellaisena kuin se on Suomessakin ollut 1960-luvulta lähtien. Samaa työaikaa noudatetaan useilla yksityisilläkin työpaikoilla, etenkin toimistotyössä sekä myös sellaisilla teollisilla työpaikoilla, joissa tekniset syyt eivät muuta edellytä. Viikonloppujen lisäksi vapaapäiviä ovat tällöin yleensä kirkolliset juhlapäivät sekä vappu, Suomessa lisäksi itsenäisyyspäivä, juhannusaatto ja jouluaatto. Aikaisemmin työpäiviä, joskin jo useimmiten lyhennettyjä, olivat myös lauantait.


title: Työaika

text:
Varsinkin toimistotyössä on viime vuosikymmeninä yleistynyt myös "liukuva työaika", jossa työpäivän alkamis- ja päättymisaikoja
ei ole tarkoin määrätty vaan ne ovat tietyissä rajoissa työntekijän itse päätettävissä, kunhan yhteenlaskettu työaika
tietyn ajanjakson, esimerkiksi muutaman viikon kuluessa, on tietyn suuruinen. Tällöin työntekijälle voi kertyä positiivista tai negatiivista "työaikasaldoa", jonka seuraamiseen käytetään ns. työaikapankkia.


title: Työaika

text: Kaikille työpaikoille ei normaalityöaika sovellu, vaan työtä on tehtävä muinakin aikoina, yleensä vuorotyönä. Tällöin on kuitenkin yö- ja pyhätyöstä lain mukaan maksettava korotettu palkka.


title: Työaika

text: On myös työtehtäviä, joissa työaikaa ei ole sopimuksessa määritelty, vaan edellytetään ainoastaan, että jokin itsenäisesti suoritettava työtehtävä on saatava valmiiksi määräaikaan mennessä. Tässä tapauksessa työaika on työntekijän itse päätettävissä.


title: Työaika

text: Vanhassa maatalousyhteiskunnassa tuskin voitiin puhua säännöllisestä työajasta nykyaikaisessa merkityksessä. Tosiasiallinen työhön käytetty aika vaihteli eri vuodenaikoina hyvinkin paljon. Niinpä kiireisimpinä sadonkorjuuaikoina oli työtä tehtävä käytännössä vuorokauden koko valoisa aika, kun taas muina vuodenaikoina työtä oli tehtävänä paljon vähemmän.


title: Työaika

text: Esiteollisen ajan käsityöammateissa työajan pituutta rajoitti ennen kaikkea valoisan ajan pituus, joka tosin varsinkin pohjoisissa maissa oli eri vuodenaikoina hyvin eri pituinen. Paloturvallisuussyistä oli yleensä kiellettyä tehdä käsitöitä kynttilän valossa. Lisäksi työaikaa rajoittivat lähinnä uskonnollisista syistä pidetyt pyhäpäivät. Kristityissä maissa työtä ei yleensä tehty sunnuntaisin eikä kirkollisina juhlapäivinä, ellei se ollut aivan välttämätöntä. Työntekoa pyhäpäivinä rajoitettiin aikoinaan myös rikosoikeudellisilla säännöksillä sapatinrikoksesta. Erityisen tärkeänä pidettiin, ettei silloin tehty sellaista työtä, josta aiheutui melua tai muuta häiriötä. Saksassa on vanhastaan tunnettu myös käsite "Blaue Montag", joka viittaa joissakin käsityöammateissa aikoinaan käytössä olleeseen tapaan pitää työtilanteen salliessa sunnuntain lisäksi myös maanantai viikoittaisena vapaapäivänä.


title: Työaika

text: Teollistumisen alkuaikoina työaika oli varsinkin teollisuustyössä yleisesti erittäin pitkä, useinkin 14 tai jopa 16 tuntia päivässä ympäri vuoden. Työväenliike ryhtyi kuitenkin jo 1800-luvulla vaatimaan päivittäisen työajan lyhentämistä 8-tuntiseksi, mikä olikin sen tärkeimpiä tavoitteita. Monissa maissa tämä toteutettiinkinensimmäisen maailmansodan jälkeen. Esimerkiksi Suomessa asiasta säädettiin laki vuonna 1917. Sen mukaan työaika sai olla enintään 8 tuntia päivässä ja 47 tuntia viikossa. Viikossa oli oltava vähintään 30 tuntia kestävä yhtäjaksoinen vapaa-aika, jonka oli, mikäli mahdollista, oltava sunnuntain yhteydessä. Jos se oli muuna aikana viikosta, oli maksettava sunnuntaityöstä korotettua palkkaa.


title: Työaika

text: Jo ennen vuoden 1917 lakia asia edistyi työehtosopimusten kautta. Kymin Oy solmi Suomen Paperiteollisuustyöväen liiton kanssa 25.3.1907 työehtosopimuksen, joka sisälsi kahdeksan tunnin työajan kolmivuorotyössä. Aikaisemmin töitä oli tehty 12 tunnin vuoroissa. Vuonna 1909 alkaen tämä sopimus ei kuitenkaan enää ollut voimassa, koska työnantajapuoli kieltäytyi tekemästä työehtosopimuksia. Niin sanottu leipurilaki tuli voimaan 1.7.1909. Se rajoitti leipureiden työajan 48 tuntiin viikossa. Eduskunta oli hyväksynyt leipurilain 22. lokakuuta 1907.


title: Työaika

text: Kansainvälinen työkonferenssi suositti 1930-luvulla viikoittaisen työajan lyhentämistä 40 tuntiin. Monissa maissa tämä toteutuikin 1960-luvulla. Esimerkiksi Suomessa työaikalakiin tehtiin tällainen muutos vuonna 1965 ja se oli toteutettava vuoden 1970 alkuun mennessä. Käytännössä tämä merkitsi samalla siirtymistä "viisipäiväiseen työviikkoon", jolloin sunnuntain lisäksi tavallisimmin myös lauantai on vapaapäivä.


title: Työaika

text: Esimerkiksi Suomen valtion virastoissa viisipäiväistä työviikkoa noudatettiin kesäkuukausina vuodesta 1966 lähtien sekä huhtikuun alusta 1969 ympärivuotisesti. Kerralla tapahtunut vuotuisen työajan lyhennys ei kuitenkaan ollut aivan niin suuri kuin edellä sanotusta voisi päätellä, sillä vielä useiden vuosien ajan sen jälkeen työskenneltiin myös lauantaisin sellaisina viikkoina, jolloin oli sunnuntain lisäksi jokin muu pyhäpäivä. Vuotuinen työaika ei kuitenkaan kerralla lyhentynyt aivan niin paljon kuin tästä voitaisiin päätellä, sillä jo sitä ennen, 1950-luvun lopulta lähtien työaika oli yleisesti ollut lauantaisin sekä myös juhlapäivien aattoina tavallista lyhempi, usein 4–5-tuntinen) ja normaali työviikko 45-tuntinen. Viisipäiväiseen työviikkoon siirryttäessä nämä lyhennykset kuitenkin poistettiin sekä aattopäivien että jäljelle jääneiden työlauantaiden osalta (poikkeuksena kuitenkin juhannus- ja jouluaatto, jotka samalla sovittiin kokonaan vapaapäiviksi; aikaisemmin nekin olivat olleet samaan tapaan lyhennettyjä työpäiviä.) Arkipyhäviikkojen pitkät työlauantait herättivät laajalti tyytymättömyyttä, mikä johtikin siihen, että loppiainen ja helatorstai siirrettiin lauantaiksi. (Vuonna 1992 ne kuitenkin palautettiin, mutta nykyisin työaika on vastaavasti lyhempi niillä viikoilla, joiksi ne sattuvat.)


title: Työaika

text: Ammattijärjestöt ja useat poliitikot ovat vaatineet työajan lyhentämistä edelleen. Tavoitteena on pidetty 6-tuntista työpäivää ja 30 tunnin työviikkoa. Myös siirtymistä nelipäiväiseen työviikkoon on toisinaan ehdotettu. Työajan lyhentämistä on perusteltu muun muassa sillä, että työ voitaisiin työttömyyden vähentämiseksi jakaa useamman henkilön kesken. On esimerkiksi ehdotettu yleistä siirtymistä kaksivuorotyöhön, jolloin osa henkilöstöstä olisi esimerkiksi töissä klo 7–13 ja osa klo 13–19. Vastustajat ovat kuitenkin huomauttaneet, että vaikka tämä järjestely esimerkiksi useilla palvelualoilla saattaisi toimiakin, on kuitenkin paljon työtehtäviä, joiden jakaminen tällä tavoin useamman henkilön kesken ei ole käytännössä mahdollista, tai ainakin se aiheuttaisi huomattavasti lisäkustannuksia suurentuneen tiedonvälitystarpeen vuoksi.


title: Työaika

text: Suomessa nykyisin voimassa oleva työaikalaki on vuodelta 1996. Tässä on selostettuna lain keskisin sisältö. Lakiteksti kokonaisuudessaan löytyy esimerkiksi Finlex-tietokannasta ja se on myös pidettävä näkyvillä jokaisella työpaikalla. Nuorten työntekijöiden työajasta on lisäksi voimassa erityissäännöksiä.


title: Työaika

text:
Laki koskee eräin poikkeuksin työsuhteessa olevia työntekijöitä
sekä myös julkisyhteisöjen viranhaltijoita. Se ei kuitenkaan koske:Työajaksi luetaan työhön käytetty aika sekä aika, jonka työntekijä on velvollinen olemaan työpaikalla työnantajan käytettävissä.


title: Työaika

text: Lakisääteisiä tai sopimukseen perustuvia päivittäisiä lepoaikoja ei lueta työaikaan, jos työntekijä saa näinä aikoina esteettömästi poistua työpaikalta.


title: Työaika

text: Matkaan käytettyä aikaa ei lueta työaikaan, ellei sitä samalla ole pidettävä työsuorituksena.


title: Työaika

text: Työnantaja ja työntekijä voivat sopia, että työntekijän on oltava asunnossaan tai muualla tavoitettavissa niin, että hänet voidaan tarvittaessa kutsua työhön. Varallaoloaikaa ei lueta työaikaan. Varallaoloajan pituus ja varallaolon toistuvuus eivät saa haitata kohtuuttomasti työntekijän vapaa-ajan käyttöä.


title: Työaika

text: Varallaolosta sovittaessa on sovittava myös siitä suoritettavasta korvauksesta. Korvauksen määrässä on otettava huomioon varallaolosta työntekijän vapaa-ajan käytölle aiheutuvat rajoitukset. Varallaoloon työntekijän asunnossa käytetystä ajasta on vähintään puolet korvattava joko rahassa tai vastaavalla säännöllisenä työaikana annettavalla vapaa-ajalla.


title: Työaika

text: Jos varallaolo on työn laadun ja erittäin pakottavien syiden vuoksi välttämätöntä, ei julkisen yhteisön virkamies tai viranhaltija saa kieltäytyä siitä.


title: Työaika

text: Säännöllinen työaika on enintään kahdeksan tuntia vuorokaudessa ja 40 tuntia viikossa.


title: Työaika

text: Viikoittainen säännöllinen työaika voidaan järjestää myös keskimäärin 40 tunniksi enintään 52 viikon ajanjakson aikana.


title: Työaika

text: Eräissä laissa luetelluissa työtehtävissä säännöllinen työaika saadaan kuitenkin järjestää niin, että se on kolmen viikon pituisena ajanjaksona enintään 120 tuntia tai kahden viikon pituisena ajanjaksona enintään 80 tuntia:


title: Työaika

text: Työn tarkoituksenmukaiseksi järjestämiseksi tai työntekijöille epätarkoituksenmukaisten työvuorojen välttämiseksi voidaan säännöllinen työaika 1 momentissa säädetystä poiketen järjestää niin, että se on kahden toisiaan seuraavan kolmen viikon ajanjakson aikana tai kolmen toisiaan seuraavan kahden viikon ajanjakson aikana enintään 240 tuntia. Säännöllinen työaika ei saa kummankaan kolmen viikon ajanjakson aikana ylittää 128 tuntia eikä yhdenkään kahden viikon ajanjakson aikana 88 tuntia.


title: Työaika

text: Moottoriajoneuvon kuljettajan vuorokautinen työaika saa olla enintään 11 tuntia vuorokausilepoa seuraavan 24 tunnin yhdenjaksoisen ajanjakson aikana.


title: Työaika

text: Jos moottoriajoneuvon kuljettajan työtä ei voida muulla tavoin järjestää tarkoituksenmukaisesti, saadaan vuorokautista työaikaa pidentää enintään 13 tunniksi, jos työaika ei ylitä 22 tuntia pidennetyn työajan jälkeistä vuorokausilepoa seuraavan 48 tunnin ajanjakson aikana.


title: Työaika

text: Tietyissä tapauksissa edellä mainituista säännöksistä poiketa työnantaja- ja työntekijäjärjestöjen tekemällä työehtosopimuksella.


title: Työaika

text: Jollei työehtosopimuksesta muuta johdu, työnantaja ja työntekijä voivat sopia vuorokautisen säännöllisen työajan pidentämisestä enintään yhdellä tunnilla. Säännöllisen työajan tulee tällöin tasoittua keskimäärin 40 tunniksi viikossa enintään neljän viikon ajanjakson aikana. Viikoittainen työaika saa olla enintään 45 tuntia.


title: Työaika

text: Maataloustyössä säännöllisen työajan tulee tasoittua keskimäärin 40 tunniksi viikossa enintään kolmen kuukauden ajanjakson aikana.


title: Työaika

text: Työsuojeluvaltuutetut voivat sallia poikkeuksia sellaisissa töissä, joissa työtä on suoritettava vain tiettyinä ajanjaksoina.


title: Työaika

text: Työnantaja ja työntekijä voivat edellä mainituista säännöksistä sekä työehtosopimuksen säännöllisen työajan pituutta ja sijoittamista koskevista määräyksistä poiketen sopia liukuvasta työajasta niin, että työntekijä voi sovituissa rajoissa määrätä työnsä päivittäisen alkamis- ja päättymisajankohdan. Sovittaessa liukuvasta työajasta on sovittava ainakin kiinteästä työajasta, työajan vuorokautisesta liukumarajasta, lepoaikojen sijoittamisesta sekä säännöllisen työajan ylitysten ja alitusten enimmäiskertymästä.


title: Työaika

text: Liukuvassa työajassa säännöllistä vuorokautista työaikaa lyhentää tai pidentää liukuma-aika, joka voi olla enintään kolme tuntia. Viikoittainen säännöllinen työaika on keskimäärin enintään 40 tuntia. Edellä 1 momentissa mainittu enimmäiskertymä saa olla enintään 40 tuntia.


title: Työaika

text: Työnantaja ja työntekijä voivat sopia, että työajan ylitysten kertymää vähennetään työntekijälle annettavalla vapaa-ajalla.


title: Työaika

text: Työsopimuslaissa on säädetty työntekijän oikeudesta osittaiseen hoitovapaaseen. Jos työntekijä haluaa muista sosiaalisista tai terveydellisistä syistä tehdä työtä säännöllistä työaikaa lyhyemmän ajan, työnantajan on pyrittävä järjestämään työt niin, että työntekijä voi tehdä osa-aikatyötä.


title: Työaika

text: Työnantajan ja työntekijän on tehtävä osa-aikatyöstä määräaikainen enintään 26 viikkoa kerrallaan voimassa oleva sopimus, josta käy ilmi ainakin vuorokautisen ja viikoittaisen työajan pituus.


title: Työaika

text: Jos työntekijä siirtyäkseen osa-aikaeläkkeelle haluaa tehdä säännöllistä työaikaa lyhyemmän ajan työtä, työnantajan on pyrittävä järjestämään työt niin, että työntekijä voi tehdä osa-aikatyötä. Työajan lyhentäminen toteutetaan työnantajan ja työntekijän sopimalla tavalla ottaen huomioon työntekijän tarpeet sekä tuotanto- ja palvelutoiminta. (26.7.2002/634)


title: Työaika

text:
Lisätyötä on työnantajan aloitteesta sovitun työajan lisäksi tehty työ, joka ei ylitä lain mukaan enintään sallittua säännöllistä työaikaa.
Ylityötä on työnantajan aloitteesta 1 momentissa tarkoitetun säännöllisen työajan lisäksi tehty työ.


title: Työaika

text: Ylityötä saa teettää vain työntekijän kutakin kertaa varten erikseen antamalla suostumuksella. Työntekijä voi kuitenkin antaa suostumuksensa määrätyksi lyhyehköksi ajanjaksoksi kerrallaan, jos tämä on työn järjestelyjen kannalta tarpeen.


title: Työaika

text: Lisätyötä saa teettää vain työntekijän suostumuksella, jollei lisätyöstä ole sovittu työsopimuksessa. Työntekijällä on tällöin kuitenkin oikeus perustellusta henkilökohtaisesta syystä kieltäytyä lisätyöstä työvuoroluetteloon merkittyinä vapaapäivinä.


title: Työaika

text: Jos työntekijä on sopinut varallaolosta, hänen on katsottava antaneen samalla suostumuksensa varallaoloaikana tarvittavaan lisä- ja ylityöhön.


title: Työaika

text: Jos lisä- tai ylityön tekeminen on työn laadun ja erittäin pakottavien syiden vuoksi välttämätöntä, ei julkisen yhteisön virkamies tai viranhaltija saa kieltäytyä siitä.


title: Työaika

text: Elleivät työmarkkinajärjestöt ole toisin sopineet, ylityötä saadaan teettää enintään 138 tuntia neljän kuukauden ajanjakson aikana, kuitenkin enintään 250 tuntia kalenterivuodessa.


title: Työaika

text: Kun ennalta arvaamaton tapahtuma on aiheuttanut keskeytyksen säännöllisessä toiminnassa tai vakavasti uhkaa johtaa sellaiseen keskeytykseen tai hengen, terveyden tai omaisuuden vaarantumiseen, saa säädettyjä tai sovittuja säännöllisiä työaikoja pidentää siinä määrin kuin mainitut syyt sitä edellyttävät, kuitenkin enintään kahden viikon ajan. Laskettaessa mukaan ylityön enimmismääriä ei hätätyötä lueta mukaan.


title: Työaika

text: Työnantajan on viivytyksettä tehtävä työsuojeluviranomaiselle kirjallinen ilmoitus hätätyön syystä, laajuudesta ja todennäköisestä kestosta. Työnantajan on varattava hätätyötä tekeviä työntekijöitä edustavalle luottamusmiehelle, luottamusvaltuutetulle tai työsuojeluvaltuutetulle tilaisuus liittää ilmoitukseen lausuntonsa. Työsuojeluviranomainen voi tutkittuaan asian joko jättää sen saamansa ilmoituksen varaan tai ryhtyä toimenpiteisiin hätätyön rajoittamiseksi tai lopettamiseksi.


title: Työaika

text: Lisätyöstä on maksettava vähintään sovitulta työajalta maksettavaa palkkaa vastaava korvaus.


title: Työaika

text: Vuorokautisen säännöllisen työajan ylittävältä kahdelta ensimmäiseltä työtunnilta maksettava 50 prosentilla ja seuraavilta 100 prosentilla korotettu palkka. Viikoittaisen säännöllisen työajan ylittäviltä työtunneilta on maksettava 50 prosentilla korotettu palkka.


title: Työaika

text: Työn jatkuttua jaksotyössä koko kahden tai kolmen viikon ajanjakson on 12 tai 18 ensimmäiseltä säännöllisen työajan ylittävältä työtunnilta aloittamis- ja lopettamistyö mukaan lukien maksettava 50 prosentilla ja näitä seuraavilta työtunneilta 100 prosentilla korotettu palkka. Jos ajanjakso on keskeytynyt sen johdosta, että työntekijän työsuhde on päättynyt tai että hän ei ole voinut olla työssä loman, sairauden tai muun hyväksyttävän syyn vuoksi, lasketaan, kuinka monta tuntia keskimääräinen työaika kesken jääneenä ajanjaksona on työhön käytettyinä vuorokausina kahdeksaa tuntia pidempi. Tämän tuntimäärän kahdelta ensimmäiseltä keskimääräiseltä ylityötunnilta on maksettava 50 prosentilla ja seuraavilta tunneilta 100 prosentilla korotettu palkka.


title: Työaika

text: Lisä- tai ylityöstä maksettava palkka voidaan sopia vaihdettavaksi osaksi tai kokonaan vastaavaan vapaa-aikaan työntekijän säännöllisenä työaikana. Ylityötä vastaavan vapaa-ajan pituus lasketaan noudattaen soveltuvin osin, mitä 22 §:ssä säädetään.


title: Työaika

text: Vapaa-aika on annettava kuuden kuukauden kuluessa lisä- tai ylityön tekemisestä, jollei toisin sovita. Työnantajan ja työntekijän on pyrittävä sopimaan vapaa-ajan ajankohdasta. Jos siitä ei voida sopia, työnantaja määrää ajankohdan, jollei työntekijä vaadi korvauksen suorittamista rahassa.


title: Työaika

text: Työnantaja ja työntekijä voivat myös sopia, että lisä- tai ylityöstä korvauksena annettava vapaa-aika yhdistetään vuosilomalaissa tarkoitettuun säästövapaaseen.


title: Työaika

text: Työ, jota tehdään kello 23:n ja 6:n välisenä aikana, on yötyötä. Työnantajan on työsuojeluviranomaisen pyynnöstä ilmoitettava tälle säännöllisesti teettämästään yötyöstä. Yötyötä saa teettää:Vuorotyössä vuorojen on vaihduttava säännöllisesti ja muututtava ennakolta sovituin ajanjaksoin. Vuorojen katsotaan vaihtuvan säännöllisesti, kun vuoro jatkuu enintään yhden tunnin yhdessä työhön sijalle tulleen vuoron kanssa tai kun vuorojen väliin jää enintään yhden tunnin aika. Työsuojelupiirin työsuojelutoimisto voi myöntää luvan poiketa siitä, mitä tämän momentin ensimmäisessä virkkeessä säädetään.


title: Työaika

text: Jaksotyössä työntekijällä saa työvuoroluettelon mukaan teettää peräkkäin enintään seitsemän työvuoroa yötyötä. Yövuorolla tarkoitetaan työvuoroa, josta vähintään kolme tuntia sijoittuu kello 23:n ja 6:n väliseen aikaan.


title: Työaika

text: Jos vuorokautinen työaika on kuutta tuntia pidempi eikä työntekijän työpaikalla olo ole työn jatkumisen kannalta välttämätöntä, on hänelle annettava työvuoron aikana säännöllinen vähintään tunnin kestävä lepoaika, jonka aikana työntekijä saa esteettömästi poistua työpaikaltaan. Lepoaikoja ei lueta työaikaan, jos työntekijä saa näinä aikoina esteettömästi poistua työpaikalta. Työnantaja ja työntekijä voivat sopia lyhyemmästä, kuitenkin vähintään puolen tunnin pituisesta lepoajasta. Lepoaikaa ei saa sijoittaa välittömästi työpäivän alkuun eikä loppuun. Jos työaika ylittää vuorokaudessa 10 tuntia, työntekijällä on halutessaan oikeus pitää enintään puoli tuntia kestävä lepoaika kahdeksan tunnin työskentelyn jälkeen.


title: Työaika

text: Jos työaika vuorotyössä tai jaksotyössä on kuutta tuntia pidempi, on työntekijälle annettava vähintään puoli tuntia kestävä lepoaika tai tilaisuus aterioida työn aikana.


title: Työaika

text: Työntekijälle on eräin poikkeuksin annettava jokaisen työvuoron alkamista seuraavan 24 tunnin aikana vähintään 11 tunnin sekä jaksotöissä vähintään yhdeksän tunnin pituinen keskeytymätön lepoaika, jollei kysymyksessä ole 14 §:ssä tarkoitettu tai varallaoloaikana tehty työ eikä jäljempänä säädetystä muuta johdu. Jos työn tarkoituksenmukainen järjestely edellyttää, työnantaja ja 10 §:ssä tarkoitettu työntekijöiden edustaja voivat sopia tilapäisestä vuorokausilevon lyhentämisestä työntekijän suostumuksella. Vuorokausilepoa voidaan lyhentää myös liukuvassa työajassa työntekijän päättäessä työhön tulonsa ja lähtönsä ajankohdista. Vuorokausilevon tulee kuitenkin olla vähintään seitsemän tuntia.


title: Työaika

text: Edellä sanotusta on säädetty eräitä poikkeuksia moottoriajoneuvon kuljettajien osalta.


title: Työaika

text: Työaika on järjestettävä niin, että työntekijä saa kerran viikossa vähintään 35 tuntia kestävän keskeytymättömän vapaa-ajan, joka on mikäli mahdollista sijoitettava sunnuntain yhteyteen. Viikoittainen vapaa-aika voidaan järjestää keskimäärin 35 tunniksi 14 vuorokauden ajanjakson aikana. Vapaa-ajan tulee olla kuitenkin vähintään 24 tuntia viikossa.


title: Työaika

text: Keskeytymättömässä vuorotyössä vapaa-aika voidaan järjestää keskimäärin 35 tunniksi, enintään 12 viikon aikana. Vapaa-ajan tulee olla kuitenkin vähintään 24 tuntia viikossa. Teknisten olosuhteiden tai työn järjestelyjen niin edellyttäessä voidaan menetellä vastaavalla tavalla, jos siihen on työntekijän suostumus.


title: Työaika

text: Tästä voidaan poiketa, jos säännöllinen työaika on vuorokaudessa enintään kolme tuntia, sekä maatalouden kotieläinten hoitotyössä ja kiireellisessä kylvö- ja sadonkorjuutyössä.


title: Työaika

text: Jos työntekijää tarvitaan tilapäisesti työhön hänen vapaa-aikanaan yrityksessä, yhteisössä tai säätiössä suoritettavan työn säännöllisen kulun ylläpitämiseksi tai jos työn tekninen laatu ei salli joidenkin työntekijöiden täydellistä vapauttamista työstä, voidaan viikkolepoa koskevista säännöksistä poiketa. Tällöin työntekijälle on korvattava 1 momentissa tarkoitettuun työhön käytetty aika lyhentämällä hänen säännöllistä työaikaansa yhtä pitkällä ajalla kuin hän ei ole saanut 31 §:n 1 tai 2 momentissa säädettyä vapaa-aikaa. Työaikaa on lyhennettävä viimeistään kolmen kuukauden kuluessa työn tekemisestä, jollei toisin sovita. Työntekijän suostumuksella tällainen työ voidaan korvata myös suorittamalla yli- ja sunnuntaityökorvausten lisäksi ylityökorvausta vastaava rahakorvaus.


title: Työaika

text: Jos viikkolepoa koskevista säännöksistä joudutaan poikkeaman maatalouden kotieläinten hoitotyössä tai kiireellisessä kylvö- ja sadonkorjuutyössä, saamatta jäänyt viikoittainen vapaa-aika on korvattava 2 momentissa säädetyllä tavalla.


title: Työaika

text: Sunnuntaina tai kirkollisena juhlapäivänä saa teettää työtä vain, jos sitä laatunsa vuoksi tehdään säännöllisesti mainittuina päivinä tai jos siitä on työsopimuksella sovittu taikka jos työntekijä antaa siihen erikseen suostumuksensa.


title: Työaika

text: Säännöllisenä työaikana tehdystä sunnuntaityöstä on maksettava 100 prosentilla korotettu palkka. Jos työ on lisä-, yli- tai hätätyötä, on siitä suoritettava myös niistä säädetty korvaus, joka lasketaan työntekijän korottamattomasta palkasta.


title: Työaika

text: Jokaiselle työpaikalle on laadittava työvuoroluettelo, josta käyvät ilmi työntekijän säännöllisen työajan alkamisen ja päättymisen sekä 28 §:ssä tarkoitettujen lepoaikojen ajankohdat. Työvuoroluettelo on laadittava samaksi ajanjaksoksi kuin työajan tasoittumisjärjestelmä, jollei se tasoittumisjakson pituuden tai suoritettavan työn epäsäännöllisyyden vuoksi ole erittäin vaikeata. Työvuoroluettelo on kuitenkin laadittava niin pitkälle ajanjaksolle kuin mahdollista. Työvuoroluetteloa laadittaessa on työntekijän tai tämän 34 §:n 2 momentissa tarkoitetun edustajan vaatimuksesta noudatettava, mitä mainitussa momentissa säädetään.


title: Työaika

text: Työvuoroluettelo on saatettava kirjallisesti työntekijöiden tietoon hyvissä ajoin, viimeistään viikkoa ennen siinä tarkoitetun ajanjakson alkamista. Tämän jälkeen työvuoroluetteloa saa muuttaa vain työntekijän suostumuksella tai töiden järjestelyihin liittyvästä painavasta syystä.


title: Työaika

text: Palkankorotusvarasta ennen osa käytettiin työajan lyhentämiseen, osa palkan korottamiseen. Koska tuottavuuden kasvu on hidastunut, ihmiset ovat halunneet käyttää koko kasvun palkankorotuksiin. Siksi vuoden 1992 jälkeen työaikaa ei ole enää lyhennetty Suomessa. Työn jakamisen kannatus romahtaa, jos jakamisen sanotaan pienentävän palkkaa.


title: Työaika

text: Keskimääräinen vuosityöaika lyheni Suomessa melkein 30 % 1900-luvulla. Lisäksi miehen työura oli ennen 70 % elinkaaresta, nyt alle puolet.


title: Työaika

text: Elämä oli ennen lähinnä työtä, nyt lähinnä vapaa-aikaa.


title: Työaika

text: Göteborgin vanhainkodin kokeilu kuuden tunnin työpäivästä keskeytettiin vuonna 2017, koska se tuli liian kalliiksi. Vanhainkotiin jouduttiin palkkaamaan 17 uutta työntekijää, mikä maksoi 12 miljoonaa kruunua, 1,2 miljoonaa euroa.


title: Työaika

text: Vanhustyöstä vastaava Daniel Bernmar pitää silti työajan lyhentämistä lisäkuluttamista parempana sitten, kun rahaa on tarpeeksi, mutta "järkevällä aikavälillä" työaikojen yleinen lyhentäminen on hänestä aivan kohtuuttoman kallista.


title: Työaika

text: Työterveyslaitoksen tutkijaprofessori Mikko Härmän mukaan kokeiluissa työajan lyhentäminen parantaa terveyttä mutta ongelmana ovat kustannukset. Hänestä kahdeksan tunnin työaika on silti useimmille paras vaihtoehto: se rytmittää vuorokauden ihanteellisimmin työhön, uneen ja vapaa-aikaan.


title: Työaika

text: Saksassa työntekijöitä on myös irtisanomisten sijaan siirretty lyhyemmälle työpäivälle. Tämä on lisännyt työvoiman joustavuutta, kun kysynnän vaatiessa yritykset ovat voineet lisätä työtunteja.


title: Työaika

text: Taloussanomien mukaan tämän piirteen vikana on se, että malli lukitsee työntekijät nykyisiin yrityksiin sen sijaan, että jostain irtisanottaisiin ja työvoimaa siirtyisi toisille aloille. Näin luova tuho estyy.


title: Työaika

text: Palkankorotukset ovat olleet toisinaan prosentin luokkaa tai jopa negatiivisia.


title: Kalle Hakala

text: Karl (Kalle) Hakala (18. maaliskuuta 1880 Lempäälä – 16. toukokuuta 1947 Mikkeli) oli eteläsavolainen sanomalehdentoimittaja ja pitkäaikainen sosialidemokraattien kansanedustaja.


title: Kalle Hakala

text: Hakalan vanhemmat olivat renki Juha Hakala ja Wilhelmina Myllymäki. Hän kävi käsityöläiskoulun ja työskenteli konetyöläisenä vuosina 1897–1907. Tämän jälkeen Hakala oli "Vapaus"-lehden toimittajana Mikkelissä 1907–1918. Suomen sisällissodan jälkeen Hakala oli poliittisista syistä vangittuna. Päästyään vapaaksi hän toimi ensin Työväen osuuskaupan kirjallisena toimitsijana Mikkelissä 1921–1925 ja viimeksi Vapaus-lehden toimittajana ja päätoimittajana 1933–1947.


title: Kalle Hakala

text: Hakala oli sosialidemokraattien kansanedustajana vuosina 1911–1918, 1924–1933 ja 1934–1947 edustaen Mikkelin läänin vaalipiiriä. Hän oli myös jäsenenä Valtakunnanoikeudessa ja Sotasyyllisoikeudessa. Hakala oli yksi neljästä koko sotasyyllisyys-prosessin ajan kaikkien syytettyjen syyttömyyttä kannattaneesta oikeudenjäsenestä. Hakala toimi presidentin valitsijamiehenä vuosien 1931, 1937, 1940 ja 1943 presidentinvaaleissa.


title: Kalle Hakala

text: Kunnallispolitiikassa Hakala oli mukana Mikkelin kaupunginvaltuuston jäsenenä. Hän kuului jäsenenä Mikkelin läänin vaalipiirin keskuslautakuntaan ja Mikkelin läänin sos.dem. piirin piiritoimikuntaan ja oli jälkimmäisen rahastonhoitajana.


title: Kalle Hakala

text: Hakala oli naimisissa Alma Maria Purhosen kanssa vuosina 1911–1927 ja Aliina Partin kanssa vuodesta 1928.


title: Kalle Hakala

text:
Nimellä "K. Hakala":
Nimimerkillä "Juuso":
Nimimerkillä "Pekka P.":


title: Joseph von Sonnenfels

text: Vapaaherra Joseph von Sonnenfels (1732/1733 Nikolsburg, Määri (nykyään Mikulov, Tšekki) – 25. huhtikuuta 1817 Wien) oli itävaltalainen valistusajan kirjailija, hallinnonuudistaja ja politiikan tutkimuksen professori. Sonnenfels oli työllään vaikuttamassa itävaltalaisessa yhteiskunnassa keisari Joosef II:n aikana toteutettuihin yhteiskunnallisiin muutoksiin, jotka tunnetaan josefinismina.


title: Joseph von Sonnenfels

text: Joseph von Sonnenfelsin isä Lipmann Perlin (1705–1768), Brandenburgin maarabbin poika, toimi aiemmin itämaisten kielten kääntäjänä ja opettajana Nikolsburgissa. 1734 hän muutti Wieniin ja kääntyi seuraavana vuonna kolmen poikansa kanssa katolisuuteen. Hän otti nimen Alois Wiener ja hänet aateloitiin 1746 vapaaherra von Sonnenfelsiksi.


title: Joseph von Sonnenfels

text: Joseph von Sonnenfels oppi isältään hepreaa ja kaldean kieltä ja kävi piaristien koulua synnyinkaupungissaan, aluksi aikeenaan tulla kirkonmieheksi. Hän valitsi sitten kuitenkin sotilasuran ja palveli vuosina 1749–1754 Itävallan sotavoimien Deutschmeister-rykmentissä Klagenfurtissa ja Wienissä. Kotiuduttuaan hän opiskeli 1754–1756 Wienissä oikeustiedettä ja työskenteli avustajana kreivi Hartigille, korkeimman oikeusistuimen hovineuvokselle.


title: Joseph von Sonnenfels

text: Samaan aikaan Sonnenfels aloitti kirjallisen työnsä, tuloksettomaksi jääneenä haaveenaan saksalaisen kirjallisuuden professorinpaikka Wienin yliopistossa. 1763 hänet kutsuttiin kameralistisen hallinto- ja taloustieteen professorin virkaan ("Polizey- und Kameralwissenschaft") Wienin yliopistoon. Merkantilismia muistuttavan kameralismin parissa Sonnenfels julkaisi paljon kirjallisuutta valistuksen hengessä, osaksi myös koskien kaunokirjallisia aloja, puolustaen erityisesti tuonaikaisia valistuksen hengessä nousseita liberaaleja virtauksia. Niinpä nuori oppinut julkaisi viikkolehtiä ("Der Mann ohne Vorurtheil", 1765–1767) kirjallisuuden alalta ja yritti kirjeillään wieniläisistä näyttämöistä ("Briefe über die wienerische Schaubühne", Wien 1768, 4 osaa) myötävaikuttaa uudistukseen Wienin teatterielämässä, jonka taiteellista ja moraalista tilaa (pääasiassa stegreifiksi kutsuttua improvisaatioteatteria ja harlekiineja säädyttömien hanswurstien muodossa) hän kritisoi rappeutuneeksi. Keisari Joosef II:n ei vähiten poliittisin perustein säätämä teatterisensuuri ilahdutti vanhaa stegreif-komedian vastustajaa Sonnenfelsia.


title: Joseph von Sonnenfels

text: Sonnenfelsin panos valtakunnan oikeus- ja hallintojärjestelmän reformeissa oli suuri ja hänen toimintansa yhteiskunnan edistämiseksi osoittautui ansiokkaaksi ja menestyksekkääksi. Merkantilismin saksalaiseksi vastineeksi kutsutun kameralismin oppien uudistamisen oli jo aloittanut Johann Heinrich Gottlob von Justi ja Sonnenfels kehitti tätä valistusajan kameralismia Itävallassa. Hallinnon ja talouden kehittämisen lisäksi hän kannatti valistuksen ajatuksia muillakin elämänaloilla, saavuttaen yhtä lailla edistystä. Sen jälkeen kun hän oli kirjoituksessaan "Über Abschaffung der Tortur" (Zürich 1775) ottanut päättäväisesti kantaa kidutusta vastaan, lakkautettiin käytäntö todellakin koko Itävallassa tammikuun alusta 1776 alkaen – uraauurtava askel Euroopassa. Samana vuonna 1776 Sonnenfels hoiti valaistuslaitoksen ylijohtajana Wienin kaupungin katujen ja muiden julkisten paikkojen valaistuksen öljylampuin. Myöhemmin keisarinna Maria Teresia nimitti hänet neuvokseksi, 1779 todelliseksi hovineuvokseksi salaiseen böömiläiseen ja itävaltalaiseen hovikansliaan ja asiantuntijajäseneksi tarkastus- ja sensuurikomissioon. Lisäksi hän oli sihteerinä Wienin taideakatemiassa 1768 alkaen, ja 1811 hänestä tuli sen puheenjohtaja.


title: Joseph von Sonnenfels

text: Sonnenfels oli vapaamuurari, joka kuului vapaamuurariloosi "Balduiniin" Leipzigissa ja sittemmin "Zur wahren Eintrachtiin" Wienissä. 1784 hänestä tuli alueloosin "Zur wohltätigen Eintracht" suurmestari. Hän oli myös Wienin Illuminatin eli Ignaz von Bornin valaistuneiden jäsen ja häntä pidettiin Illuminatin Wienin päämiehenä.


title: Joseph von Sonnenfels

text: Hänen muistokseen pystytettiin Wienin Elisabethbrückelle 1867 Hanns Gasserin veistämä patsas, joka sillan purkamisen jälkeen sijoitettiin raatihuoneenaukiolle. Natsien aikana patsas poistettiin Sonnenfelsin juutalaisen syntyperän vuoksi, mutta palautettiin aukiolle Natsi-Saksan häviön jälkeen. Lisäksi katu Wienin 1. kaupunginosassa on nimetty Sonnenfelsin mukaan.


title: Joseph von Sonnenfels

text: Ludwig van Beethoven omisti Sonnenfelsille Pianosonaatin nro. 15.


title: Joseph von Sonnenfels

text: Sonnenfelsin oppilaisiin lukeutuu Josef Ignác Buček, böömiläinen yliopiston professori, joka kirjoitti kansantaloustieteellisiä, kameralistisia teoksia.


title: Väinö Pastell

text: Väinö Elias Pastell (14. toukokuuta 1881 Sääminki – 8. syyskuuta 1949 Lempäälä) oli hämäläinen kunnallisneuvos ja tilanomistaja joka toimi kokoomuksen kansanedustajana 1920-luvun lopulla.


title: Väinö Pastell

text: Pastellin vanhemmat olivat talollinen Kustaa Adolf Pastell ja Amanda Ali-Kartano. Hän kävi kansakoulun ja valmistui maanviljelyskoulusta 1901. Pastell oli aluksi Hovilan meijeri- ja karjakkokoulun opettajana 1901–1903 ja sen jälkeen tilanomistajana Kalvolassa 1903–1909. Vuonna 1909 hän osti Lempäälästä Innilän kartanon ja hoiti sitä kuolemaansa saakka.


title: Väinö Pastell

text: Pastell oli kokoomuksen kansanedustajana vuosina 1927–1929 edustaen Hämeen läänin pohjoista vaalipiiriä. Pastell osallistui kunnallispolitiikkaan toimien Lempäälän kunnanvaltuuston puheenjohtajana. Hän oli myös MTK:n liittoneuvoston jäsen ja Pohjois-Hämeen kansallisliiton puheenjohtaja. Pastell sai kunnallisneuvoksen arvonimen 1944.


title: Väinö Pastell

text: Pastell oli naimisissa vuodesta 1911 Hilja Ala-Pynnösen kanssa.


title: Kuuvan kanava

text: Kuuvan kanava on Inarijärven koillisosassa sijaitseva kanava. Se on Suomen pohjoisin kanava. Tämän noin 200 metriä pitkän ja vähintään neljä metriä leveän kanavan kaivoi yksistään lapiolla inarilainen Matti Kuuva 1900-luvun alussa. Kanava on kaksiosainen, sillä kannaksen keskellä on pitkähkö lampi, jonka molemmista päistä kanava jatkuu. Kanavan kaivutyöhön meni aikaa noin kymmenen vuotta, ja Kuuva ryhtyi urakkaansa, koska kanava lyhensi valmistuttuaan hänen venematkaansa 30 kilometrillä. Myöhemmin Kuuva hankki tuloja keräämällä maksuja kanavan muilta käyttäjiltä.


title: Kuuvan kanava

text: Nykyisin kanava on edelleen päivittäisessä käytössä ja ajettavissa läpi moottoriveneelläkin. Kanavan kunnostamista on harkittu.


title: Khoren I

text: Khoren I Muratbekian (k. 10. huhtikuuta 1938) toimi Armenian katolikoksena vuosina 1932–1938. Hän oli kotoisin Tiflisistä ja oli hyvin kansallismielinen. Venäjän keisarikunnan aikaan hänet oli karkotettu Arkangeliin hänen vastustettuaan kirkon omaisuuden takavarikointia. Hänen palattuaan kansa valitsi hänet vuonna 1910 Jerevanin vikaariksi ja samana vuonna hänet vihittiin myös piispaksi. Katolikoksena ollessaan hän järjesti esimerkiksi armeniankielisen raamatunkäännöksen 1500-vuotisjuhlan. Hänen pyrkimyksensä kirkon uudistamiseksi kuitenkin epäonnistuivat, sillä Stalinin järjestämät puhdistukset hävittivät parhaat johtajat kirkosta, kuten myös älymystöstä ja armeijasta.


title: Khoren I

text: Khoren itse ei suostunut alistumaan, mistä aiheutui luultavasti se, että hänet kuristettiin 10. huhtikuuta 1938. Hänet haudattiin kaikessa hiljaisuudessa merkitsemättömään hautapaikkaan. Hautapaikka kuitenkin muistettiin, ja vuonna 1996 ruumiin jäännökset kaivettiin ylös ja haudattiin muitten katolikosten joukkoon. Khorenia seurasi katolikoksena Gevorg VI, vaikkakin aluksi vain arkkipiispana.


title: Khoren I

text: Munkki Serafim, Araratista itään, Kirjapaja 2007


title: S/S Heinrich

text: S/S Heinrich (käytti myös nimeä S/S Klara) oli saksalainen pirtulaiva joka ajautui karille Kemin edustalla 16. syyskuuta 1924.


title: S/S Heinrich

text: 100 rekisteritonnin S/S Heinrich oli ollut koko kesän 1924 Perämerellä Marjaniemen edustalla. Suomen aluevesirajan ulkopuolelle ankkuroituneesta aluksesta oli kuljetettu pirtua Suomen rannikolle veneillä. Syyskuun puolivälissä laivan ankkuriköysi katkesi kovassa myrskyssä ja se lähti ajelehtimaan tuulen mukana samalla kun myös aluksen koneet menivät epäkuntoon. Parin päivän kuluttua Heinrich törmäsi noin 12 kilometrin päässä Kemistä Valkeankarin ja Pohjantähden välillä olevalle Ulommaisen karille. Laivan 1000 litran pirtulasti oli jo tätä ennen heitetty mereen ja kuusihenkinen miehistö poistui karille jääneestä alukseen ohikulkeneeseen toiseen laivaan. Karille jäänyt laivan hylky romuttui lopullisesti seuraavana talvena ahtojäiden musertamana. Haaksirikkopaikkaa alettiin kutsua "Pirtukariksi".


title: S/S Heinrich

text: Vuonna 2002 Kemin Urheilusukeltajat irrottivat ja nostivat ylös Heinrichin potkurin museoon sijoitettavaksi. Laivan kappaleita, muun muassa sen höyrykattila, on edelleen hajallaan meren pohjassa.


title: Heinähäntä

text: Heinähäntä eli haravakuljetin () on heinien siirtoon tarkoitettu maataloustyökalu, joka kiinnitetään traktorin perään ja jossa on kymmenkunta järeää piikkiä.


title: Heinähäntä

text: Toisenlainen, myös heinähännäksi 1960-1970-luvuilla sanottu, traktorityökalu oli hyvin suurikokoinen, kehämäinen pihtien ja hangon välimuoto, jolla voitiin purkaa heinäkuormia ja siirrellä suuria heinätaakkoja ladossa. Tällainen heinähäntä kiinnitettiin ladossa vaijerilla ja rissalla orteen, ja sen voimanlähteenä käytettiin traktoria. Tätä heinähäntää oli varsin hankala ohjailla, eikä siitä ollut suurtakaan hyötyä, ja se jäi melko pian pois käytöstä.


title: Heinähäntä

text: Traktorin perään kiinnitettävän varsinaisen heinähännän käyttöön on kaksi tapaa: Jälkimmäinen tapa vaatii traktorinkuljettajalta taitoa mutta säästää työtä huomattavasti. Ladossa traktorin kuljettaja voi samoin tyhjentää heinähännän vain vapauttamalla heinähännässä olevasta vivusta sen sivu- ja päälihaarukat.


title: Heinähäntä

text: Yhdessä seiväskairan kanssa heinähäntä kuuluu vasta traktoritekniikan käyttöönoton mahdollistamiin, heinän seiväskuivatuksessa käytettyihin maatalouskoneisiin.


title: Heinähäntä

text: Heinähännän kanssa ei saa periaatteessa ajaa maantiellä, koska sitä on vaikea merkitä kunnolla.


title: Lee Myung-bak

text: Lee Myung-bak , (s. 19. joulukuuta 1941 Osaka, Japani) on eteläkorealainen poliitikko, entinen Soulin pormestari, ja maan presidentti 2008-2013, Soulin pormestari 2002-2006.


title: Lee Myung-bak

text: Lee syntyi Japanissa, jossa hänen isänsä työskenteli karjatilalla. Perhe palasi Koreaan sodan päätyttyä 1945. Perhe menetti kaiken paluumatkalla veneen upotessa ja joutui elämään köyhyydessä. Lee osallistui perheen elätykseen kaupustelulla. Hän kävi myöhemmin kaupan alan iltakoulua ja meni Souliin yliopistoon.


title: Lee Myung-bak

text: Lee on naimisissa Kim Yun-okin (s. 1947) kanssa ja heillä on kolme tytärtä ja poika. Lee on myös harras kristitty ja Soulin Presbyteerikirkon vanhin.


title: Lee Myung-bak

text: Lee osallistui opiskelijana politiikkaan ja pääsi opiskelijaedustajistoon ja osallistui mielenosoituksiin Japanin ja Etelä-Korean suhteiden normalisointia vastaan 1964, josta hänet pidätettiin kuudeksi kuukaudeksi. Hän meni 1965 Hyundai-rakennusyhtiön palvelukseen ja pääsi yhtiön perustajan Chung Ju-yungin suojelukseen. Yhtiössä oli tuolloin alle sata työntekijää. Viidessä vuodessa Leestä tuli toimitusjohtaja ja 1988 hallituksen puheenjohtaja, jolloin yritysryppäässä oli 160 000 työntekijää. Lee ja Chung kuitenkin riitautuivat ja Lee joutui jättämään yrityksen 27-vuotisen uran jälkeen vuonna 1992.


title: Lee Myung-bak

text: Yritysuransa jälkeen Lee lähti politiikkaan ja hänet valittiin 1992 kansalliskokouksen jäseneksi. Hän joutui kuitenkin vaikeuksiin vaalirahoituslakien vuoksi ja hänen väitettiin käyneen vaalitoimitsijan kimppuun, joten hän joutui jättämään paikkansa.


title: Lee Myung-bak

text: Lee pyrki 1995 Soulin pormestariksi, muttei tullut valituksi. Hän oli vierailevana professorina George Washingtonin yliopistossa 1998. Palattuaan Koreaan hän perusti muutamia yrityksiä. Hän pyrki uudelleen pormestariksi 2002 ja tuli valituksi. Lee uudisti kaupunkikuvaa mm. purkamalla keskustan läpi kulkeneen tukkoisen moottoritien ja palautti 1960-luvulla betonin alle jääneen Cheonggycheon-joen uomaansa.


title: Lee Myung-bak

text: Toukokuussa 2007 Lee ilmoitti pyrkivänsä maan presidentiksi Hannara-puolueen ehdokkaana. Hänet valittiin puolueen ehdokkaaksi 20. elokuuta järjestetyssä esivaalissa. Hänen suunnitelmiinsa kuuluu talouskasvun kiihdyttäminen Busan-Soul-kanavasuunnitelmalla ja ns. 747-suunnitelma, johon kuuluu seitsemän prosentin vuotuinen talouskasvu, 40 000 $ bruttokansantulo per henkilö ja Korean nostaminen maailman seitsemänneksi suurimmaksi taloudeksi. Leen suunnitelmissa Pohjois-Korean suhteen on talousavun sijaan siirtyä investointeihin ja Koreoiden talousliitto.


title: Lee Myung-bak

text: Lee voitti 19. joulukuuta 2007 järjestetyt presidentinvaalit.